title: Sabino

text: Muiden muassa mustangeilla, paint-, miniatyyri-, morganin- ja hackney-hevosilla, tennesseenwalkereilla ja pinto-värirodussa tunnustetaan sabinokuvio. On joitakin hevosrotuja, jotka ovat yleisesti ottaen yksivärisiä ja joissa useimpia kirjavuuden muotoja ei hyväksytä, mutta joiden edustajilla saattaa esiintyä sabinogeeniä ja sen tuottamia korkeita sukkia, valkoisia läikkiä vatsassa ja suuria pään merkkejä. Tällaisia rotuja ovat muiden muassa clydesdalenhevonen, arabianhevonen, englannintäysiverinen ja shirehevonen.


title: Sabino

text: Sabinouden esiintymisen suhteen kiistellyin rotu on quarterhevonen, jonka rotujärjestö ei vuosiin hyväksynyt herasilmäisiä tai yksivärisistä vanhemmista syntyneitä kirjavia eli käytännössä sabinokuvioisia tai valkovoikkoja yksilöitä. Tämä ulossulkeminen johti paint-rodun perustamiseen. Sittemmin DNA-testejä on alettu käyttää polveutumisen todistamiseen laajemmalti, ja quarterhevosen rotujärjestö on perunut kiistellyn "valkoisuussäännön" ja sallii nykyään vaaleat hevoset ja yksilöt, joilla on rungossa läikkiä.


title: Abilenen paradoksi

text: Abilenen paradoksi ei ole varsinainen paradoksi vaan käsite, joka kuvaa peliteoreettista tilannetta, jossa ryhmä ihmisiä päätyy yhteisestä sopimuksesta tekemään sellaista, jota kukaan ryhmästä ei oikeastaan halua, koska kaikki kuvittelevat siten tekevänsä toisille mieliksi. Paradoksille on antanut nimen Jerry B. Harvey, joka hallintoon liittyvässä kirjassaan "The Abilene Paradox and other Meditations on Management" kuvaa ilmiötä tarinalla perheestä, joka kuumana kesäpäivänä päätyy ajamaan hikisen automatkan Abileneen toisiaan miellyttääkseen, vaikka se ei itse asiassa ole kenenkään toive. Kirjan pohjalta on tehty myös opetuselokuva hallinnon alalle.


title: Abilenen paradoksi

text: Abilenen paradoksi on esimerkki ryhmäajattelun ja avoimen kommunikaation puutteen huonoista puolista, joita hyvässä yrityshallinnossa on syytä oppia varomaan. Toisten miellyttämisen tarve voi tiimityössä johtaa huonoon päätöksentekoon. Arkisemmassa mittakaavassa ilmiö muistuttaa pariskuntaa, joka vuosikaudet on jakanut aamiaisleipänsä niin, että kantapaloja rakastava antaa kantapalat toiselle, joka itse asiassa inhoaa niitä – ja kumpikin luulee tekevänsä uhrauksen toisen hyväksi.


title: Tobiano

text: Tobiano on yleinen, dominoivan geenin aiheuttama hevosen kirjavuuskuvio. Tobianogeeni tuottaa valkokarvaisia, vaaleanpunaihoisia alueita hevosen karvaan. Väritys on näkyvä syntymästä lähtien ja katoaa vain muiden geenien mahdollisesta vaikutuksesta.


title: Tobiano

text: Tobianokuvioon kuuluvat usein seuraavat piirteet:


title: Tobiano

text: Tobianogeeni TO on dominoiva. Hevonen voi siis olla tobiano-kuvioinen, vaikka se olisi perinyt tobianotekijän vain toiselta vanhemmistaan ja olisi heterotsygootti geenin suhteen. Mikäli hevonen on tobianon suhteen homotsygootti, se periyttää värityksensä kaikille jälkeläisilleen. Kuvio voi kuitenkin hävitä, mikäli hevosella on kimotekijä: tällöin kuvio on näkyvä hevosen ollessa nuori, mutta kimoutumisen edessä värilliset alueet vaalenevat ja lopulta muuttuvat valkoisiksi. Kimontobianoilla hevosilla alun perin värillisten alueiden iho kuitenkin säilyy tummana, mikä saattaa aiheuttaa "haamukuvioita". Diluutioväriä kantava homotsygootti tobiano (kuten voikon- tai ruunivoikontobiano) voi myös saada toisen diluutioväriä kantavan hevosen kanssa kaksoisdiluutiovärisen varsan, jonka hailakasta pohjaväristä valkoiset kirjavuuskuviot eivät välttämättä erotu juurikaan.


title: Tobiano

text: Tobianogeeni ei liity lethal white -oireyhtymäan, mutta myös tobianokuvioinen hevonen voi kantaa syndrooman aiheuttavaa frame overo -tekijää, vaikka fenotyyppi ei siihen viittaisikaan. Joissain tapauksissa hevonen, joka kantaa sekä tobiano- että muita kirjavuustekijöitä ("overo"), voi fenotyypiltään viitata sekä tobiano- että ei-tobiano -kuvioon; tällaisia hevosia kutsutaan toveroiksi.


title: Tobiano

text: Tobiano-geenille on kehitetty DNA-testi. Alun perin tobianoa ei voitu testata suoraan; ensimmäiset tobianotestit tutkivat kuutta markkeria, joiden joukossa oli eräs hevosen 3. kromosomin KIT-geenin markkeri, joka liittyi läheisesti tobianoon, mutta jonka perusteella ei voitu virallisesti määrittää homotsygoottisuutta. Vuonna 2008 Kentuckyn yliopiston tutkittua asiaa joidenkin vuosien ajan todettiin tobianokuvion johtuvan KIT-geenin säätelyjaksoon vaikuttavasta kromosomitason "käännöksestä". Tämä muutos paikannettiin lopulta geneettistä testausta varten, ja nykyään jotkin laboratoriot tarjoavat sitä suorempana keinona todeta tobianogeeni. Tobianotestiä käytetään useimmiten määrittämään onko hevosyksilö homotsygootti, mutta testi on hyödyksi myös tapauksissa joissa hevonen on kimoutunut tai joissa hevoselta selittämättä puuttuu pigmenttiä.


title: Janaulin piiri

text: Janaulin piiri (, ) on paikallinen itsehallintnoalue Baškortostanin tasavallan luoteisosassa. Se rajoittuu lännessä Udmurtiaan ja pohjoisessa Permin aluepiiriin. Piirin keskus on Janaulin kaupunki, jonka lisäksi piiriin kuuluu 19 maalaiskuntaa (kyläneuvostoaluetta). Piiri on perustettu vuonna 1930.


title: Janaulin piiri

text: Janaulin piirin pinta-ala on 2 176 km². Piirin asukasluku oli vuonna 1995 noin 23 400 ja asukastiheys 10,8 asukasta/km². Suurimmat etniset ryhmät ovat baškiirit (46 %), tataarit, udmurtit ja venäläiset.


title: Dekasegi

text: Dekasegi (voidaan kirjoittaa myös Dekasegui tai Dekassegui) on termi, jolla tarkoitetaan etnisyydeltään japanilaisia, jotka ovat muuttaneet Etelä-Amerikasta Japaniin. Suurin osa heistä on lähtöisin Brasiliasta, mutta heitä on muuttanut myös Perusta ja Argentiinasta, sekä muista Latinalaisen Amerikan maista.


title: Dekasegi

text: Alkuperäinen japaninkielinen sana "dekasegi" (出稼ぎ) tarkoittaa karkeasti käännettynä "työskentelee poissa kotoa". Tämä voi aiheuttaa närää niissä japanilaistaustaisissa henkilöissä, jotka ovat oppineet pitämään Japania pysyvänä kotinaan, mutta ovat silti toisten japanilaisten mielestä "gaijineja" eli muukalaisia.


title: Dekasegi

text: Japanissa asuu n. 270 000 Brasiliasta muuttanutta japanilaistaustaista ihmistä. Suurin osa heistä on kaksikielisiä, ja puhuu japanin lisäksi portugalia, espanjaa tai englantia.


title: Splashed white

text: Splashed white on melko harvinainen hevosen kirjavuuskuvio, jolle on tunnistettu useita erillisiä aiheuttaja-alleeleita. Kuvio ilmenee tyypillisesti yhtenäisenä, selkeäreunaisena valkoisena alueena, joka kattaa tyypillisesti hevosen jalkojen lisäksi takamuksen, mahan ja kaulan alapuolen sekä lähes koko pään. Kuvion ekspressio eli voimakkuus vaihtelee suuresti. Nimensä mukaisesti kuvio näyttää usein siltä, kuin hevonen olisi kahlannut loiskuvassa valkoisessa maalissa pää alhaalla.


title: Splashed white

text: Minimaalinen ekspressio:


title: Splashed white

text: Tavanomainen ekspressio:


title: Splashed white

text: Maksimaalinen ekspressio:


title: Splashed white

text: Splashed white -kuvio jättää tyypillisesti värillisen laikun hevosen huulien seudulle, vaikka pää olisi muutoin valkoinen.


title: Splashed white

text: Splashed white -kuviolle on löydetty toistaiseksi kolme geenitekijää, jotka kaikki voidaan todeta DNA-testissä.


title: Splashed white

text: "SW-1" -alleelia esiintyy ainakin quarter-, paint-, trakehnenin-, miniatyyri- ja islanninhevosilla sekä shetlanninponeilla. Alleelin suhteen homotsygoottisia yksilöitä on tavattu, eikä alleeli siis ole homotsygoottina letaali.


title: Splashed white

text: "SW-2" - ja "SW-3" -alleeleiden arvellaan esiintyvän harvinaisina vain tietyissä quarter- ja painthevossuvuissa. Näiden alleeleiden mahdollisesta letaaliudesta homotsygoottina ei ole tietoa.


title: Splashed white

text: Splashed white on melko harvinainen valkokirjavuustyyppi, jota esiintyy muiden muassa joissakin pohjoisamerikkalaisissa roduissa, islanninhevosella ja gotlanninrussilla, harvinaisena myös suomenhevosella.


title: Splashed white

text: Splashed white -kirjavuuteen liittyy kuuroutta. Kuurous vaikuttaa liittyvän läheisesti sisäkorvan pigmentittömyyteen, eivätkä kaikki splashed white -hevoset ole kuuroja.


title: Frame-kirjavuus

text: Frame-kirjavuus on hevosen kirjavuuskuvio, jolle on tyypillistä kuvion vaakasuuntaisuus ja epäsäännöllisyys. Kuvion nimi viittaa "kehystettyyn" yleisvaikutelmaan ().


title: Frame-kirjavuus

text: Frame-kirjavan hevosen valkoinen kirjavuuskuvio on tyypillisesti vaakasuuntainen, sijaitsee kyljissä ja kaulalla, ja jättää selkälinjan värilliseksi. Päässä on usein näyttävä valkoinen merkki ja silmät ovat usein siniset. Kuvio jättää muiden tekijöiden poissaollessa jalat värillisiksi. Kirjavuuskuviot ovat tyypillisesti selkeärajaiset.


title: Frame-kirjavuus

text: Frame-kuvion aiheuttaa dominoiva Fr-lokuksen alleeli Fr. Yksiväristen kanssa paritettaessa frame overoiden jälkeläisistä noin puolet on kirjavia. Tunnetaan myös tapauksia, joissa frame-kuvioisia varsoja on syntynyt yksivärisistä vanhemmista. Erään teorian mukaan tällaiset frame-varsoja tuottavat "yksiväriset" hevoset ovat erittäin pienikuvioisia kirjavia.


title: Frame-kirjavuus

text: Frame-väritys on kiistelty, koska siihen liittyy lethal white -oireyhtymä (OLWS tai LWS). Lethal white -oireyhtymästä kärsivät varsat ovat homotsygootteja Ile118Lys EDNRB -mutaation suhteen. Tämä mutaatio on "yleensä" frame-kuvion aiheuttaja. Asiaan liittyvää tutkimusta ei ole kuitenkaan saatu vielä päätökseen, ja jotkin tutkijat painottavat sitä, että tobianosta poikkeavat kirjavuustyypit (niinkutsutut overo-kuviot) ovat sekä fenotyyppiensä että genetiikkansa suhteen heterogeenisiä, eli että niillä voi olla useita aiheuttajia.


title: Frame-kirjavuus

text: Frame-kuvio voi jäädä piiloon muiden kirjavuuskuvioiden, erityisesti framen suhteen epistaattisen tobianon vaikutuksesta. Tämän lisäksi jotkin Fr-alleelin kantajat vaikuttavat yksivärisiltä. Erään teorian mukaan nämäkin hevoset ovat kirjavia, mutta kuvion minimaalisuuden vuoksi näyttävät yksivärisiltä. Erään toisen tutkimuksen mukaan ilmiö todistaa Fr-tekijän vaihtelevasta läpäisevyydestä. Joka tapauksessa kaikilla LWS-varsoilla on suvuissaan ei-tobianoja kirjavia.


title: Frame-kirjavuus

text: Lethal white -oireyhtymän eli LWS:n aiheuttavan geenin suhteen homotsygootit varsat syntyvät kokovalkoisina tai melkein kokovalkoisina. Iho on vaaleanpunainen ja silmät siniset. Oireyhtymän letaali piirre on ruoansulatuskanavan hermoston kehityshäiriö. Kaikki LWS-varsat kuolevat kolmen vuorokauden sisällä syntymästä, ja ne yleensä lopetetaan ennen tätä eettisistä syistä. Heterotsygootit geenin kantajat ovat täysin terveitä ja oireettomia, mutta ne voivat välittää geenin jälkeläisilleen.


title: Frame-kirjavuus

text: Tästä syystä American Paint Horse Associationin kaltaiset yhdistykset suosittelevat, että kaikki siitoskäyttöön aiotut hevoset, joilla on ei-tobianoja kirjavia esivanhempia, testataan LWS-tekijän suhteen. Tekijälle on kehitetty DNA-testi, jonka avulla voidaan laatia jalostussuunnitelmia LWS-varsojen syntymisen ehkäisemiseksi. LWS-mutaatiota ei ole tavattu sellaisilta yksivärisiltä hevosilta, joiden rodussa ei esiinny valkokirjavuutta.


title: Frame-kirjavuus

text: Lethal white -hevoset saatetaan joskus sekoittaa valkoisiin hevosiin tai erittäin suurimerkkisiin "valkoisiin" sabinoihin, joilla molemmilla voi olla täysvalkoinen karvoitus ja vaaleanpunainen iho. Myöskään sinisilmäisillä ja vaalenpunaihoisilla valkovoikoilla ei voi olla LWS-tekijää, ellei niiden suvussa ole ei-tobianoja kirjavia. Splashed white - ja sabinokirjavuuskuviot eivät juurikaan liity lethal white -oireyhtymään.


title: Viktor Blinov

text: Viktor Blinov (1. tammikuuta 1945 Omsk - 9. heinäkuuta 1968 Neuvostoliitto) oli neuvostoliittolainen jääkiekkoilija. Hän oli pelipaikaltaan puolustaja. Lyhyeksi jääneellä urallaan hän ehti pelata 32 maaottelua tehden 10 maalia Neuvostoliiton maajoukkueessa 1965-1968. Hän pelasi 190 liigaottelua tekemällä 42 maalia Neuvostoliiton mestaruussarjassa. Hän pelasi jääkiekkoseurassa Spartak Moskova.


title: Luettelo Flanderin kreiveistä

text: Flanderin kreivit hallitsivat kreivikuntaansa 800-luvulta 1300-luvulle, jolloin seurasi lähes sata vuotta kestänyt "Valois"–sukuisten Burgundin herttuoiden kausi, kunnes maat liitettiin Habsburgien dynastian maihin,


title: Luettelo Flanderin kreiveistä

text: 1384–1405 : Margareeta III, syntyisin Marguerite de Dampierre, kutsumanimeltään Margareeta de Mâles (v. 1350–1405) Hän oli jo 11-vuotiaana jäänyt leskeksi Burgundin herttuakunnan perillisestä herttua Filip I = Philippe de Rouvresista, joka oli Burgundin prinssin Philippen poika. Marguerite oli Louis II Miehekkään tytär ja hallitsi mm. seuraavia maakunti perintömainaan: Flanderin kreivitär (1383–1405), Neversin kreivitär ja Rethelin kreivitär. Hän avioitui kahdesti:Tämän jälkeen Flanderin perimys siirtyi Habsburgien dynastialle.Tästä alkaen Flanderi ym seurasi Espanjan kruunun periytymistä vuoteen 1700, mutta hallitsijat asuivat Madridissa.


title: Sterlibaševon piiri

text: Sterlibaševon piiri (, ) on paikallinen itsehallintoalue Baškortostanin eteläosassa. Piirin hallinnollinen keskus on Sterlibaševon kylä, joka sijaitsee 182 kilometriä pääkaupungista Ufasta etelään. Piiriin kuuluu 15 maalaiskuntaa (kyläneuvostoaluetta). Se on perustettu vuonna 1930 .


title: Sterlibaševon piiri

text: Sterlibaševon piirin pinta-ala on 1 609 km². Piirin asukasluku on noin 22 000 ja asukastiheys 13,5 asukasta/km². Suurimmat etniset ryhmät ovat tataarit, baškiirit ja tšuvassit.


title: Ward Cunningham

text: Howard G. "Ward" Cunningham (26. toukokuuta 1949) on yhdysvaltalainen ohjelmoija. Hänet tunnetaan parhaiten ensimmäisen wikin keksijänä, jota kutsuttiin WikiWikiWebiksi.


title: Tert-butanoli

text: Tert-butanoli (2-metyyli-2-propanoli tai tertiaaributanoli) kuuluu alkoholien aineryhmään. Tert-butanolin rakennekaava voidaan esittää muodossa (CH)COH.


title: Tert-butanoli

text: Tert-butanolin olomuoto on ympäristön lämpötilasta riippuen joko kiteistä jauhetta tai väritöntä nestettä. Tert-butanolin moolimassa on 74,1 g/mol, kiehumispiste 83 °C, sulamispiste 25 °C, tiheys 0,80 g/cm (vesi = 1,0 g/cm), leimahduspiste 11 °C, itsesyttymislämpötila 470 °C ja CAS-numero 75-65-0.


title: Tert-butanoli

text: Tert-butanoli on eräs butanolin CHOH isomeerisistä muodoista.


title: Tert-butanoli

text: Tert-butanolia valmistetaan rikkihappokatalysoidulla veden ja isobuteenin välisellä reaktiolla. Reaktion ensimmäisessä vaiheessa muodostuu sulfaattiesteri, joka hydrolysoituu. Tert-butanolia muodostuu myös sivutuotteena valmistettaessa propyleenioksidia isopropaanista. Prosessi voidaan muuntaa tuottamaan ainoastaan tert-butanolia käyttämällä molybdeenikatalyyttiä. Tert-butanolia voidaan käyttää liuottimena ja siitä voidaan valmistaa hajusteina käytettäviä estereitä. Tert-butanolin pääasiallinen käyttökohde on kuitenkin bensiinin lisäaineena käytettävän metyyli-tert-butyylieetterin valmistus.


title: Nurimanovin piiri

text: Nurimanovin piiri (, ) on paikallinen itsehallintoalue Ufajoen varrella Baškortostanin tasavallan itäosassa Tšeljabinskin alueen vastaisella rajalla. Piiriin kuuluu 12 maalaiskuntaa, joissa on 52 asutuskeskusta. Hallintokeskus on Krasnaja Gorkan kylä (Красная Горка). Piiri on perustettu vuonna 1930, ja se on nimetty Bagautdin Nurimanov -nimisen kommunistivallankumouksellisen mukaan.


title: Nurimanovin piiri

text: Nurimanovin piirin pinta-ala on 2 634 km². Piirin asukasluku on noin 22 400 ja asukastiheys 8 asukasta/km². Suurimmat etniset ryhmät ovat tataarit, baškiirit, venäläiset ja marit.


title: Jäätävä polte

text: Jäätävä polte (Yhdysvalloissa nimellä Born American, Englannissa nimellä Arctic Heat) on Renny Harlinin ohjaama elokuva, joka valmistui vuonna 1986.


title: Jäätävä polte

text: Alun perin elokuvan pääosaan oli palkattu Chuck Norris, mutta kuvausten myöhästyessä tämä joutui perumaan sopimuksensa. Norris ehdotti tilalle poikaansa Mike Norrisia, joka nähdäänkin pääosassa.


title: Jäätävä polte

text: Kolme amerikkalaista nuorta saapuvat Suomen Lappiin lomamatkalle. Päähänpiston seurauksena he ylittävät Neuvostoliiton-rajan sillä seurauksella, että joutuvat pian vaikeuksiin. Heidät sotketaan mukaan nuoren tytön mystiseen murhaan ja kohta kolmikon ajojahtiin osallistuvat jo puna-armeijan sotilaatkin. Savoy, Mitch ja K.C. päätyvät vangeiksi epäinhimilliseen vankilaan, missä kidutus ja oudot "ihmisšakkiottelut" ovat arkea ja salaperäinen "Amiraali" tuntuu olevan ainoa, joka voi heitä auttaa.


title: Jäätävä polte

text: Markus Selin ja Renny Harlin alkoivat kehitellä "Jäätävän poltteen" – silloin nimellä "Arctic heat" – käsikirjoitusta ystävystyttyään Los Angelesissa 1982. Päärooliin kiinnitetään Chuck Norris, mutta rahoitusongelmien viivästyttäessä elokuvan kuvauksia Chuck Norris vetäytyi roolista ja suositteli pääosaan poikaansa Mike Norrisia. Uusi käsikirjoitus laadittiin nimellä "Born American" ja elokuvan rahoitus järjestyi Yhdysvalloista.


title: Jäätävä polte

text: Yleisradion ajankohtaisohjelma A-raportin haastattelussa vuoden 1986 lopulla maihinnousutakkiin sonnustautunut Renny Harlin kertoi "Jäätävän poltteen" olevan 16-25-vuotiaille suunnattu perinteisellä amerikkalaisella tavalla tehty toimintaelokuva. Harlin toivoi esikoisohjauksensa laadun ja sanoman vetoavan laajoihin ihmismassoihin. Tuottaja Markus Selin puolestaan arvosteli suomalaisen elokuvan huonoa laatua ja puuttuvaa markkinointia. Selin uskoikin laajan oheistuotemarkkinoinnin edistävän elokuvan myyntiä. Oheistuotemarkkinointiin kuuluivat muun muassa "Jäätävä polte" -kirja, elokuva-aiheisia pipoja ja collegevaatteita sekä äänilevy, jotka kaikki tulisivat markkinoille ennen itse elokuvan ensi-iltaa. Selinin mukaan elokuva tulisi näkymään kaikkialla katukuvassa huoltoasemia myöten.


title: Jäätävä polte

text: Elokuvaa markkinoitiin Yhdysvalloissa nimellä "Born American", Isossa-Britanniassa nimellä "Arctic Heat" ja Suomessa nimillä "Jäätävä polte" ja "Born American – Jäätävä polte". Sen myyntilause kuului: "Freedom is just a word...until you lose it" ("Vapaus on vain sana, kunnes menetät sen").


title: Jäätävä polte

text: Suomessa "Jäätävä polte" kiellettiin kaksi kertaa sekä Valtion elokuvatarkastamossa että Valtion elokuvalautakunnassa raaistavana pidetyn väkivaltaisuutensa ja Neuvostoliiton vastaisen sisältönsä takia. Elokuvan yli 3,5 minuuttia leikattu versio hyväksyttiin esitettäväksi vasta Korkeimman hallinto-oikeuden päätöksellä 29. lokakuuta 1986. Suomen ensi-iltansa elokuva sai lopulta 19. joulukuuta 1986. Elokuva maksoi 16,7 miljoonaa markkaa, ja se oli siihenastisista suomalaisista elokuvista kallein.


title: Jäätävä polte

text: Viranomaiset vakuuttivat, että Valtion elokuvatarkastamo oli päättänyt esitys- ja levityskiellosta alun perin täysin itsenäisesti ja tämä säilyikin virallisena totuutena yli 20 vuotta. Kiellon alkuperästä paljastettiin kuitenkin uutta tietoa vuonna 2008 julkaistussa Juhani Suomen kirjassa Kohti sinipunaa. Kirjan mukaan Neuvostoliiton Helsingin-suurlähettiläs Vladimir Sobolev ilmoitti Suomen ulkoministeriöön niistä kielteisistä ulkopoliittisista vaikutelmista, jotka elokuvan salliminen saisi aikaan, ja vaati asiassa toimia. Tarkastamo päätti lopulta elokuvan täyskiellosta raaistavuuden ja ulkopoliittisten syiden perusteella, vaikka elokuvan tarkastanut ulkoministeriön alivaltiosihteeri ei tiettävästi kieltämistä suositellutkaan. Elokuva julkaistiin Suomessa alkuperäisessä muodossaan DVD-formaatissa vasta vuonna 2006.


title: Jäätävä polte

text: "Jäätävä polte" sai huonon vastaanoton kriitikoilta sekä kotimaassa että ulkomailla. Turun Sanomien kriitikko Tapani Maskula totesi, että ""Jäätävä polte" on yksi niistä sadoista sisällöttömistä ja ajatuksettomista kertakäyttöelokuvista, joita vuosittain tulvii teattereihin". Heikki Eteläpää kirjoitti Uudessa Suomessa, että elokuvassa oli hetkittäin tiettyä toiminnallista imua, mutta "paljonko tällä on virkaa, kun itse kerrottavana oleva tarina on niin naiivi ja neliskanttinen, että tuskin siitä on vakavassa mielessä edes loukkaamaan hyviä naapurisuhteita". Yhdysvaltalainen TV-Guide piti "naurettavan typerän juonen" sisältänyttä elokuvaa "yhtenä vuoden typerimmistä toimintaelokuvista" ja ihmetteli, että "on ällistyttävää, kuinka kukaan on voinut rahoittaa tällaisen tuotannon". Elokuvan ympärillä pyörinyttä kohua pidettiinkin itse teosta mielenkiintoisempana. Myös yleisömenestys oli huono. Suomessa se sai hieman yli 30 000 katsojaa. Tuottaja Selin ajautuikin sekä sensuurin että huonon menestyksen vuoksi huomattaviin taloudellisiin ongelmiin.


title: Tuimazyn piiri

text: Tuimazyn piiri (, ) on hallinnollinen piiri Baškortostanin länsiosassa Tatarstanin vastaisella rajalla. Piirin hallinnollinen keskus on Tuimazyn kaupunki, joka sijaitsee 170 kilometriä Ufasta länteen. Piiriin kuuluu 20 kylähallintoaluetta ja se on perustettu vuonna 1930.


title: Tuimazyn piiri

text: Tuimazyn piirin pinta-ala on 2 364 km². Piirin asukasluku on noin 30 300 ja asukastiheys 13 asukasta/km². Suurimmat etniset ryhmät ovat tataarit, baškiirit ja venäläiset.


title: Juri Moisejev

text: Juri Ivanovitš Moisejev (, 15. heinäkuuta 1940 Penza, Neuvostoliitto – 2005 Venäjä) oli neuvostoliittolainen jääkiekkoilija. Hän oli pelipaikaltaan vasen hyökkääjä. Moisejev pelasi 37 maaottelua tehden 13 maalia Neuvostoliiton maajoukkueessa vuosina 1965–1971. Neuvostoliiton mestaruussarjassa hän pelasi 400 liigaottelua tekemällä 193 maalia. Hän pelasi jääkiekkoseurassa TsSKA Moskova. Peliuransa jälkeen hän toimi Ak Bars Kazanin valmentajana 1996–1999 ja 2001–2002.


title: Rajanylityspaikka

text: Rajanylityspaikka on varsinainen raja-asema tai muu paikka, jossa voidaan ylittää kahden valtakunnan välinen raja.


title: Rajanylityspaikka

text: Perussäännön mukaan tulo Suomeen (maahantulo) ja maasta poistuminen on sallittua vahvistettujen rajanylityspaikkojen kautta. Schengenin sopimuksen seurauksena perussäännöstä on kuitenkin poikkeuksia. Mikäli ei kuljeta mukanaan tullattavaa tavaraa, Schengenin maiden sisärajan saa ylittää missä tahansa, kunhan matkustusasiakirjat ovat mukana. Siten Suomesta on luvallista mennä Ruotsiin tai Norjaan myös muualta kuin virallisilta rajanylityspaikoilta.


title: Rajanylityspaikka

text: Rajanylityspaikalla tarkoitetaan Suomen lainsäädännössä paikkaa, jonka kautta voi ylittää Schengen-alueen ulkorajan. Rajanylityspaikat määrätään valtioneuvoston asetuksessa. Asetuksen mukaisia rajanylityspaikkoja on Venäjän maarajalla, lentoasemilla, satamissa ja merivartioasemilla. Rajanylityspaikkoja ei ole Ruotsin ja Norjan vastaisilla rajoilla.


title: Rajanylityspaikka

text: Mikäli matkustajan mukana on tullattavaa tavaraa, on Norjaan mennessä tai sieltä tullessa kuljettava tullitoimipaikan kautta. Kansainväliset rajanylityspaikat Suomen ja Norjan välillä ovat:


title: Rajanylityspaikka

text: Ruotsin rajan saa ylittää mistä vain myös tullattavan tavaran kanssa, mutta tullaus on tällöin hoidettava erikseen asioimalla tullipaikkaan. Tulliasiat voi hoitaa myös rajaa ylitettäessä rajanylityspaikalla, mikäli siellä on tulliasema. Kansainväliset rajanylityspaikat Suomen ja Ruotsin välillä ovat:


title: Rajanylityspaikka

text: Oheinen taulukko kertoo Venäjän rajan rajanylityspaikat ja niillä suoritettujen henkilöiden rajatarkastusten määrän viime vuosina.


title: Rajanylityspaikka

text:
Rajavartiolaitos teki vuonna 2011 yhteensä 293 447 henkilöliikenteen rajatarkastusta muun muassa seuraavissa satamissa tai vesiväylien raja-asemilla:
Rajanylitys on mahdollista eräiden muidenkin satamien kautta. Huviveneiden käytössä ovat seuraavat merivartioasemat:


title: Rajanylityspaikka

text:
Kansainvälisen liikenteen lentoasemia ovat:
Lisäksi on myös muita lentoliikenteen rajanylityspaikkoja. Vesitasoilla on mahdollista saapua lisäksi Hangon, Suomenlinnan, Kotkan, Maarianhaminan ja Porkkalan merivartioasemien kautta.


title: Rajanylityspaikka

text: Rajavartiolaitos teki kansainvälistä lentoliikennettä palvelevilla lentoasemilla yhteensä 3,776 miljoonaa rajatarkastusta (ainakin passintarkastus) vuonna 2011 . Vuonna 2012 lentoasemilla tehtiin 4,050 miljoonaa kansainvälisen liikenteen passintarkastusta. Vilkkaimmat lentoasemat olivat tällä mittarilla Helsinki-Vantaa (3 817 tuhatta), Kittilä (58 tuhatta) ja Rovaniemi (37 tuhatta). Sisämaan lentoasemilla (esim. Jyväskylä, Kuopio ja Tampere-Pirkkala) rajatarkastuksista huolehtii poliisi , joten näillä lentoasemilla tehtyjen tarkastusten lukumäärä ei sisälly rajavartiolaitoksen tilastoihin.


title: Anna Vyrubova

text: Anna Aleksandrovna Vyrubova, o.s. "Tanejeva" () (16. heinäkuuta 1884 – 20. heinäkuuta 1964 Helsinki) oli Venäjän viimeisen keisarinnan Aleksandra Fjodrovnan hovineiti ja paras ystävätär.


title: Anna Vyrubova

text: Vyrubovan isä oli säveltäjänäkin tunnettu Aleksandr Tanejev , keisarin siviilikanslian päällikkö kolmannessa polvessa. Annan äiti Nadeshda o.s. Tolstoi kuului kreivilliseen sukuun ja oli maineikkaan marsalkka Mihail Kutuzovin jälkeläinen. Hyvien suhteiden vuoksi Vyrubova sai nuorena hovineidin paikan. Muistelmissaan hän väitti, ettei hänellä ollut suhdetta munkki Grigori Rasputiniin eikä tekemistä Nikolai II:n perheeseen liittyneen juonittelun kanssa. Vyrubova palveli kuitenkin sekä Rasputinia että tsaariperhettä. Anna opiskeli ensimmäisen maailmansodan aikana Punaisen ristin sairaanhoitajaksi. Ennen lokakuun vallankumousta hän ystävystyi kirjailija Maksim Gorkin kanssa, joka kehotti häntä kirjoittamaan muistelmansa, ja niin Vyrubova tekikin. Vallankumouksen aikana Anna oli sairaalassa, jonne hän joutui vuonna 1915 loukkaannuttuaan junaonnettomuudessa. Anna avioitui merivoimien upseeri Aleksander Vasilievich Vyrubovin kanssa, vaikka Rasputin varoittikin avioliitosta ja pariskunta erosikin melko pian.


title: Anna Vyrubova

text: Vallankumouksen jälkeen Vyrubova vietiin vankina Pietari-Paavalin linnoitukseen ja suljettiin Trubetskoin bastioniin. Vankeudessa ollessaan hänelle tehtiin hänen omasta tahdostaan lääkärintarkastus, jossa todettiin hänen olleen neitsyt, todistaakseen ettei ollut ollut seksuaalisesti tekemisissä esim. Rasputinin kanssa. Vapauduttuaan hän piileskeli parin vuoden ajan Pietarissa ja joutui uudelleen piätetyksi. Joulukuussa 1920 hän sai ulkomaille paenneelta sisareltaan kirjeen, jossa tämä esitti hänelle suunnitelman maasta pakenemiseksi. Joulun alla hän ja hänen äitinsä tapasivat Suomenlahden rannalla sisaren värväämän kalastajan, joka vei heidät jään yli Suomen puolelle. Kuusi tuntia ajettiin reellä ja loppumatka taitettiin jalan. Vesillä liikkui bolševikkien merivartioston veneitä, jotka etsivät pakenevia. Aamulla pakolaiset ilmoittautuivat karanteeniasemalle Suomen puolella ja muuttivat sitten Viipuriin. Nadeshda Tanejev kuoli siellä vuonna 1937 ja Anna muutti Helsinkiin hieman ennen talvisotaa.


title: Anna Vyrubova

text: Sodan alettua Vyrubova muutti Tukholmaan, missä Ruotsin tuleva kuningatar Louise – kruununprinssi Gustaf Aadolfin puoliso ja Aleksandra Fjodrovnan sisarentytär – maksoi Vyrubovan ylläpidon ja pienen eläkkeen. 1930-luvulla hänet oli vihitty salanunnaksi Valamon luostarissa. Suomessa ollessaan hän sai rahallista tukea C. G. E. Mannerheimilta, joka oli entinen Chavalier-kaartin upseeri ja tunsi Vyrubovan Pietarin ajoilta. Samoin Ruotsin hovi tuki häntä rahallisesti ja hän maalasi myös akvarelleja myyntiin.


title: Anna Vyrubova

text:
Sotien jälkeen Vyrubova asui palvelijattarensa ja ystävänsä Vera Sapelovan kanssa kaksiossa Topeliuksenkatu 29:ssä Töölössä. Hän kuoli vuonna 1964 ja hänet haudattiin Helsingin ortodoksiselle hautausmaalle.
Yleisradion Dokumenttiohjelmat tuotti vuonna 2005 dokumentin Anna Vyrubovasta. Ohjelman nimi oli "Keisarinnan hovineito". Dokumenttielokuvan käsikirjoitti ja ohjasi Arvo Tuominen. Vyrubovan roolin näytteli Galina Bokashevskaja.


title: Rahasto

text: Rahasto eli epäitsenäinen säätiö on henkilön, yhteisön tai yrityksen perustama pääoma, joka lahjoittaa siihen luovutettuja varallisuutta ja sen tuottoa rahaston perustajan määrittelemään tarkoitukseen. Rahaston sitoumuksista vastaa säätiöomaisuuden hoitaja.


title: Naomi Campbell

text: Naomi Elaine Campbell (s. 22. toukokuuta 1970 Lontoo, Iso-Britannia) on brittiläinen supermalli ja näyttelijä. Hänen on arvioitu ansainneen noin 28 miljoonaa dollaria mallinurallaan, joka alkoi jo hänen ollessaan 15-vuotias. Campbell poseerasi ensimmäisenä tummaihoisena naisena "Voguen" britti- ja ranskalaisversion sekä "Time"-aikakauslehden kansikuvassa. Hän on esiintynyt myös "Playboy"-miestenlehdessä ja rohkeissa kuvissa poplaulaja Madonnan kohutussa "Sex"-valokuvakirjassa. Campbell on 176,5 cm pitkä.


title: Naomi Campbell

text: Vuonna 1992 Campbell oli mukana Michael Jacksonin ”In the Closet” -musiikkivideossa.


title: Naomi Campbell

text: Campbell oli mukana luomassa vuonna 1994 julkaistua "Swan"-bestsellerkirjaa. Hän on myös lanseerannut oman parfyymimalliston. Hänet tunnetaan tulisen temperamenttisesta luonteestaan, sillä hänen kärkeviä kommenttejaan ja väkivaltaskandaalejaan on usein setvitty julkisuudessa. Campbell on seurustellut muun muassa Flavio Briatoren, Mike Tysonin ja Robert De Niron kanssa.


title: Naomi Campbell

text: Campbell on myös kokeillut siipiään musiikkialalla: hänen "Baby Woman" -albumiaan myytiin maailmanlaajuisesti yli miljoona kappaletta.


title: Naomi Campbell

text: Campbell toimi todistajana Liberian entisen johtajan Charles Taylorin Haagin sotarikosoikeudenkäynnissä elokuussa 2010, jossa hän vahvisti saaneensa lahjaksi ”kiviä” Nelson Mandelan järjestämällä illallisella Etelä-Afrikassa vuonna 1997. Campbell todisti, että hän ei tiennyt, kuka ”kivien” lahjoittaja oli, vaikka arvelikin Taylorin olleen asialla. Alun perin Campbell kieltäytyi todistamasta oikeudenkäynnissä, mutta hänet kuitenkin haastettiin todistajaksi.


title: Juudan kuningaskunta

text: Juudan kuningaskunta (myös lyhyemmin Juuda) sijaitsi noin vuosien 920 eaa. ja 597 eaa. välillä Palestiinan eteläosassa Juudean eli Juudan historiallisella alueella. Nimensä kuningaskunta sai Juudan heimosta; Raamatun mukaan sen alue koostui Juudan ja Benjaminin heimojen asuma-alueista. Juudan kuningaskunta oli Israelin kuningaskunnan ohella toinen pääosin juutalaista uskontoa noudattanut valtakunta.


title: Juudan kuningaskunta

text: Raamatun kertomuksen mukaan Juudan kuningaskunta syntyi, kun yhtenäisen Israelin kuningas Salomon kuoleman (926–922 eaa.) jälkeen Jerobeam I sai pohjois- ja keskiosat valtakuntaa alaisuuteensa ja Salomon poika Rehabeam jäi hallitsemaan vain eteläistä osaa eli Juudaa, jonka pääkaupunki oli Jerusalem. Traditionaalisen kronologian mukaan ajoitettu arkeologinen todistusaineisto ei kuitenkaan kerro yhteisestä israelilaisesta valtakunnasta ennen Jerobeamin aikaa.


title: Juudan kuningaskunta

text: Juuda oli kuivempaa ja karumpaa aluetta kuin Israel, joten sen asukasmäärä oli huomattavasti pienempi ja se oli Israelia heikompi. Toisaalta alue oli vuoristoisena ylänkönä paremmin suojassa valloittajilta kuin Israel, ja niinpä Juuda jäi pitempään nauttimaan itsenäisyydestä tai jonkinasteisesta autonomiasta.


title: Juudan kuningaskunta

text: Juudan kuningaskunta tuhoutui, kun Nebukadressar II valloitti Jerusalemin vuonna 597 eaa. ja pakkosiirsi sen väestön yläluokan ja käsityöläiset Babyloniaan. Myöhemmin Persian kuningas Kyyros II Suuri kuitenkin salli heidän palata Juudaan. Persialaisvallan aikana Juuda sai tietynasteisen itsehallinnon.


title: Kilikiti

text: Kilikiti (kirikiti, samoalainen kriketti) on yksi kriketin versioista. Se kehittyi 1800-luvulla Samoalla, jossa kriketin olivat tehneet tutuksi brittiläiset lähetyssaarnaajat. Kilikiti levisi pian myös muualle Polynesiaan. Lajia pidetään nykyään Samoan kansallisurheilulajina. Kilikiti on suosittua myös Uudessa-Seelannissa.


title: Kilikiti

text: Kriketin tavoin kilikitissä on portti eli hila ("wicket") jota puolustaa kaksi pelaajaa. kaikkiaan joukkueessa on 10-20 pelaajaa, jotka voivat edustaa eri ikäryhmiä ja sukupuolia. Maila on noin metrin pituinen, sen painava kolmikulmainen pää antaa lyönnille voimaa ja kädensija on päällystetty kookoskuidulla.


title: Kilikiti

text: The New Zealand Kilikiti Association on standardisoimassa kilikitin sääntöjä.


title: Alive III

text: Alive III on yhdysvaltalaisen hard rock -yhtye Kissin livealbumi, ja se on yhtyeen kolmas osa "Alive!"-livealbumin vuonna 1975 aloittamaa "Alive"-konserttitallenteiden sarjaa. Albumi julkaistiin 18. toukokuuta 1993, ja sen on tuottanut jo 1970-luvulla yhtyeen kanssa työskennellyt Eddie Kramer.


title: Alive III

text: Albumi julkaistiin vinyyli- ja CD-levynä, ja se ylitti kultalevyrajan Yhdysvalloissa vuonna 1994. Albumilla vaikuttaa Kissin silloinen kokoonpano, jonka muodostivat laulaja ja rytmikitaristi Paul Stanley, laulaja ja bassokitaristi Gene Simmons, soolokitaristi Bruce Kulick sekä rumpali Eric Singer.


title: Sergei Stepašin

text: Sergei Vadimovitš Stepašin (, s. 2. maaliskuuta 1952 Port Arthur, nyk. Dalian, Kiina), sisäministeriön joukkojen kenraaliluutnantti, oli Venäjän pääministerinä 12. toukokuuta 1999 – 9. elokuuta 1999.


title: Sergei Stepašin

text: Stepašin työskenteli Neuvostoliiton sisäministeriön (MVD) joukoissa vuoteen 1990 asti. Hän työskenteli sisäministeriön joukoissa ongelma-alueilla Bakussa, Ferganan laaksossa, Vuoristo-Karabahissa ja Suhumissa. Hänet valittiin kadettien nimittämänä Venäjän federaalisen sosialistisen neuvostotasavallan korkeimpaan neuvostoon Leningradista 1990, jossa hän oli valtion puolustuksen ja turvallisuuden komiteassa, kunnes korkein neuvosto korvattiin valtakunnanduumalla 1993. Stepašin erosi kommunistipuolueesta 19. elokuuta 1991 vallankaappausyrityksen jälkeen.


title: Sergei Stepašin

text: Presidentti Boris Jeltsin nimitti Stepašinin liittovaltion turvallisuuden varaministeriksi 1991–1993. Stepašin tuki Jeltsinia korkeinta neuvostoa vastaan 1993, kun panssarit hajottivat parlamentin. Hän sai mainetta "haukkana" ja Jeltsinin liittolaisena. Maaliskuussa 1994 Jeltsin nimitti hänet vastavakoilun johtoon (FSK, vuodesta 1995 FSB), missä virassa Stepašin yritti kaataa Džohar Dudajevin separatistisen tšetšeenihallituksen. Jeltsin kuitenkin erotti hänet 1995 tšetšeenijoukkojen hyökättyä Budennovskiin. Vuodesta 1997 maaliskuuhun 1998 hän toimi jälleen Tšernomyrdinin nimittämänä oikeusministerinä ja nimitettiin sisäministeriksi Primakovin hallitukseen huhtikuussa 1998. Stepašin on ollut 1994–1995 ja 1997– turvallisuusneuvoston jäsen.


title: Sergei Stepašin

text: Hän oli ensimmäinen varapääministeri ja nimitettiin aluksi vt. pääministeriksi Jeltsinin erotettua toukokuussa 1999 Jevgeni Primakovin. Stepašinia pidettiin kovan linjan kannattajana etenkin talousrikollisia vastaan. Hän johti ensimmäisiä vastatoimia tšetšeenijoukkojen hyökättyä Dagestaniin, mutta Putin korvasi hänet pääministerinä syyskuussa 1999.


title: Sergei Stepašin

text: Väitetään, että Stepašin oli vuonna 1999 vahva ehdokas Jeltsinin seuraajaksi Venäjän presidenttinä. Putinin sanotaan olleen aluksi vain vaihtoehtona hänelle. Stepašin liittyi pääministerinuransa jälkeen liberaalipuolue Jablokoon ja oli ehdokkaana duuman vaaleissa. Putin nimitti Stepašinin vuonna 2000 valtion auditiokomission (tilintarkastustuomioistuimen) johtajaksi, jota tehtävää hän hoiti vuoteen 2013 asti. Vuodesta 2014 hän on johtanut valtion korporaatiomuotoista kuntatalouden kehitysrahastoa.


title: Mykeneläinen kreikka

text: Mykeneläinen kreikka on kreikan kielen vanhin dokumentoitu muoto. Sitä puhuttiin mykeneläisellä kaudella, noin 1500-luvulta eaa. 1100-luvulle eaa., Kreikan mannermaalla sekä Kreetan saarella. Kieli tunnetaan lineaari-B-kirjoituksella kirjoitetuista savitauluista, joita on löytynyt Mykenen, Knossoksen, Pyloksen ja muiden mykeneläisten palatsien arkistoista.


title: Mykeneläinen kreikka

text: Mykeneläinen kreikka oli kehittynyt varhaisemmasta niin kutsutusta alkukreikasta, joka ajoitetaan 2000-luvun eaa. loppupuolelle ja 1000-luvun eaa. alkuun. Se oli puolestaan eriytynyt indoeurooppalaisesta kantakielestä.


title: Mykeneläinen kreikka

text:
Mykeneläistä kreikkaa kirjoitettiin lineaari-B-kirjoituksena tunnetulla kirjoitusjärjestelmällä. Se perustui varhaisempaan minolaisen kulttuurin käyttämään lineaari-A-kirjoitukseen. Varhaisimpien lineaari-B-taulujen ajoitusten perusteella sitä on puhuttu viimeistään 1400-luvulla eaa. Se oli näin varhaisinta tunnettua kirjoitettua kreikkaa. Sen käyttö ainakin kirjoitetussa muodossaan jatkui 1100-luvulle eaa. saakka. Mykeneläinen kreikka edeltää kreikkalaisella kirjaimistolla kirjoitettua klassista kreikkaa yli 400 vuodella.
Mykeneläisen kreikan aikana kreikan kieli oli selvästi jo hajaantunut eri murteisiin. Päämurteita oli kolme tai neljä, ja ne vastasivat pääpiirteissään myöhempiä klassisen kreikan murteita: akhaialainen (mykeneläinen, kyproslainen, arkadialainen), joonialainen (attikalainen, länsijoonialainen, keskijoonialainen, itäjoonialainen), aiolialainen (boiotialainen, thessalialainen, lesboslainen) sekä länsikreikkalainen (luoteinen eli delfoilainen, elealainen jne. sekä varsinainen länsikreikkalainen eli lakonialainen, argolislainen, kreetalainen jne.).


title: Mykeneläinen kreikka

text: Näin kirjoituksista tunnettu mykeneläinen kreikka oli itse asiassa vain yksi aikakauden murteista. Tämä voidaan päätellä siitä, että mykeneläisessä kreikassa on havaittavissa joitakin piirteitä, joita kaikissa myöhemmissä klassisen kreikan murteissa ei ollut. Näin mykeneläinen kreikka ei voinut olla kaikkien klassisen kreikan murteiden yhteinen edeltäjä.


title: Mykeneläinen kreikka

text: Niin kutsutun doorilaisvalloituksen jälkeen useimmilla aiemmin mykeneläisillä alueilla puhuttiin doorilaista murretta. Vain Arkadiassa ja Kyproksella säilyi mykeneläistä kreikkaa lähellä ollut arkado-kyproslainen murre.


title: Mykeneläinen kreikka

text: Mykeneläinen kreikka tunnetaan vasta vuodesta 1952. Lineaari-B-tekstejä oli jo löytynyt 1900-luvun alussa, mutta pitkään niitä ei pystytty lukemaan, eikä alun perin edes ollut varmuutta siitä, mistä kielestä oli kyse. Yleinen oletus oli, että kyse olisi lineaari-A-tekstien tapaan minolaisten käyttämästä, ei-indoeurooppalaisesta kielestä (nk. minolainen kieli). Vasta kun Michael Ventris ja John Chadwick onnistuivat kirjoituksen tulkitsemisessa, kävi ilmi, että kyse oli varhaisesta kreikan kielen muodosta.


title: Mykeneläinen kreikka

text: Tekstien luonteesta johtuen tiedot kielestä jäävät kuitenkin rajallisiksi. Suurin osa teksteistä on pelkkiä luetteloita palatsien tai temppeleiden varastoissa olleista tavaroista, eikä niissä esiinny juuri lainkaan esimerkiksi verbejä. Kaunokirjallisuutta tai muita proosatekstejä ei tunneta lainkaan.


title: Mykeneläinen kreikka

text: Mykeneläinen kreikka on huomattavasti arkaaisempi kuin klassisen antiikin aikana puhuttu klassinen kreikka. Esimerkiksi seuraavat indoeurooppalaisen kantakielen äänteet, jotka myöhemmin katosivat kreikasta tai korvautuivat jollakin muulla äänteellä, ovat vielä tallella:Homeroksen kreikassa on vielä joitakin muistumia mykeneläisestä kreikasta:Lineaari-B-kirjoitus on ensisijaisesti tavukirjoitus. Siihen kuuluu noin 90 erilaista tavumerkkiä, joiden rinnalla käytettiin noin 160 logogrammia eli merkkiä, jotka tarkoittavat jotakin sanaa. Tämä minolaisesta lineaari-A:sta kehitetty kirjoitusjärjestelmä ei oikeastaan sopinut kovin hyvin kreikan kieleen, koska sillä voitiin kirjoittaa vain sellaisia tavuja, jotka koostuivat yhdestä konsonantista ja yhdestä vokaalista tai pelkästä vokaalista. Kahden tai useamman peräkkäisen konsonantin kirjoittaminen oli mahdotonta, samoin sanan lopussa olevien konsonanttien kirjoittaminen. Niinpä monien sanojen kohdalla jouduttiin jättämään joitakin konsonantteja pois tai lisäämään ylimääräisiä vokaaleja. Esimerkiksi tallia tarkoittava sana *"stathmos" kirjoitettiin "ta-to-mo". Lisäksi ei tehty eroa äänteiden /r/ ja /l/ eikä kaikkien soinnillisten (esimerkiksi /b/), soinnittomien (esimerkiksi /p/) ja aspiroitujen (esimerkiksi /pʰ/) klusiilien välillä. Vokaalipituuksien ja diftongien merkitseminen oli sekin vaikeaa, ja myös näissä tapauksissa äänteitä piti jättää pois.


title: Mykeneläinen kreikka

text: Kirjoitusjärjestelmän epätarkkuus vaikeuttaa tekstien tulkintaa. Esimerkiksi tavut "pa-te" voidaan tulkita joko *"pantes" (”kaikki”) tai *"pater" (”isä”).


title: Mykeneläinen kreikka

text: Säilyneiden tekstien luonteen vuoksi mykeneläisestä kreikasta tunnetaan vain vähän kokonaisia lauseita. Eräs esimerkki tällaisesta on:


title: Wee-Man

text: Jason Bryant Acuña, taiteilijanimeltään Wee-Man ("pieni mies" skotlannin murteella), (s. 16. toukokuuta 1973 Pisa, Italia) on amerikanitalialainen rullalautailija ja eräs "Jackass"-ohjelmassa esiintyvistä henkilöistä. Ohjelmassa hänet nähdään yleensä skeittaamassa tai juoksemassa karkuun Preston Lacya. Hän esiintyy myös "Wildboyz" -televisio-ohjelmassa ja "Tony Hawk’s Underground 2" -videopelissä.


title: Wee-Man

text: Wee-Manilla on akondroplasia, minkä vuoksi hän on lyhytkasvuinen. Hän oli 33-vuotiaana 123 cm pitkä ja painoi 55 kg.


title: Parhaan animaatioelokuvan Oscar-palkinto

text: Parhaan kokopitkän animaatioelokuvan Oscar-palkinto on Yhdysvaltain elokuva-akatemian vuodesta 2002 lähtien joka vuosi jakama palkinto edellisvuoden parhaalle animaatioelokuvalle. Palkinto on yksi animaatioelokuva-alan arvostetuimmista.


text: Palkinto otettiin käyttöön vuonna 2002, koska akatemian jäsenet olivat pettyneitä siihen, että suosittu animaatioelokuva "Kananlento" ei ollut vuonna 2001 ehdolla vuoden 2000 parhaaksi elokuvaksi. "Kananlennon" tekijät voittivat vuoden 2005 parhaan animaatioelokuvan palkinnon elokuvasta "".


text: Palkinto jaetaan ainoastaan, jos Los Angelesin alueen teattereissa on vuoden aikana esitetty ainakin kahdeksaa kokopitkää animaatioelokuvaa. Jos elokuvia on vähintään 16, ehdolle pääsee viisi elokuvaa, mutta jos elokuvia on vähemmän, ehdolla on vain kolme elokuvaa.


title: Šaranin piiri

text: Šaranin piiri (, ) on hallinnollinen piiri Baškortostanin länsiosassa. Piirin hallinnollinen keskus on Šaran kylä, joka sijaitsee 180 kilometriä pääkaupungista Ufasta. Piiriin kuuluu 14 kylähallintoaluetta, joissa on yhteensä 109 asutuskeskusta. Piiri on perustettu vuonna 1935.


title: Šaranin piiri

text: Šaranin piirin pinta-ala on 1 384 km². Piirin asukasluku on noin 24 570 ja asukastiheys 17,8 asukasta/km². Suurimmat etniset ryhmät ovat tataarit, marit, tšuvassit, venäläiset ja baškiirit.


title: Šaranin piiri

text: Piirissä toimii 49 yleissivistävää koulua mukaan luettuna 17 keskiasteen oppilaitosta, 26 kirjastoa ja 4 sairaalaa. Piirin alueella ilmestyy sanomalehti "Lokakuun lippu" venäjäksi (Знамя Октября) ja tataariksi (Октябрь байрагы).


title: Väinö Bremer

text: Väinö (Wäinö) Bremer (22. huhtikuuta 1899 Turku – 23. joulukuuta 1964 Kerava) oli suomalainen olympiamitalisti ja 1930-luvun ennätyslentäjä.


title: Väinö Bremer

text: Hän oli mukana Chamonix'n talviolympialaisissa vuonna 1924 sotilaspartiohiihdossa hopeaa voittaneessa Suomen joukkueessa. Sotilaspartiohiihto oli alun perin kisoissa mukana näytöslajina mutta vuonna 2006 KOK virallisti lajin. Pariisin olympialaisissa kesällä 1924 hän osallistui nykyaikaiseen viisiotteluun sijoittuen yhdeksänneksi.


title: Väinö Bremer

text: Bremer toimi Suomen ilmavoimissa upseerina ja muun muassa taitolentoryhmän päällikkönä 1920-luvulla. Vuonna 1928 hän vastaanotti ansioituneelle suomalaislentäjälle vuosittain luovutettavan Harmon-patsaan. Vuonna 1931 Bremer lensi Euroopan ympäri, vuonna 1932 Helsingistä Kapkaupunkiin ja takaisin. Vuonna 1933 hän pyrki lentämään maapallon ympäri, mutta Neuvostoliitto ei antanut lupaa lentoon alueensa yli, joka olisi mahdollistanut lennon Alaskan kautta Amerikkaan. Siirtyminen Japanista Kaliforniaan tehtiin siksi laivalla. Toisaalta Atlantin ylitys tapahtui myös laivalla, koska Junkers A 50 ei pystynyt lentoon Islanninkaan kautta Eurooppaan. Bremer tapasi Yhdysvalloista lähtiessään italialaisen ennätyslentäjän, kenraali Italo Balbon. Etenkin lento Aasiaan, joka alkoi 11. toukokuuta 1933 ja päättyi 13. elokuuta 1933, nosti Suomen profiilia maailmalla. Lennot tehtiin Junkers A 50 Junior -koneella, joka on Helsinki-Vantaan lentoasemarakennuksessa esillä.


title: Väinö Bremer

text: Väinö Bremer sai surmansa jouluaatonaattona 1964 lento-onnettomuudessa Keravalla, kun hänen ohjaamansa Beechcraft Baron -lentokone oli lähestymässä Seutulan lentokenttää. Bremer teki pimeässä ja huonohkossa säässä kaksi laskeutumisyritystä, joista toinen päättyi koneen syöksymiseen metsään Alikeravalla, Bremerin sekä koneessa matkustajana olleen henkilön saadessa surmansa. Tutkimuksissa todettiin onnettomuuden syyksi Bremerin vähäinen mittarilentokokemus. Hänet on haudattu Honkanummen hautausmaalle.


title: Väinö Bremer

text: Väinö Bremerin poika oli ralli- ja rata-autoilija Carl-Otto Bremer ja veljenpoika toimittaja, yrittäjä ja kansanedustaja Klaus Bremer.


title: De Morgen

text: De Morgen () on Belgiassa julkaistava hollanninkielinen sanomalehti. Se sai alkunsa vuonna 1978, kun "Vooruit"- ja "Volksgazet" -sanomalehdet yhdistyivät. Lehti ilmestyy päivittäin ja sen levikki on noin 53 860.


title: De Morgen

text: Lehteä julkaisee De Persgroep Publishing NV. Muita merkittäviä Persgroepin julkaisemia lehtiä ovat muun muassa flaamilainen Het Laatste Nieuws, edellisen kanssa yhtäläistä julkaisuformaattia käyttävä hollantilainen Algemeen Dagblad, sekä Hollannissa progressiivisvasemmistolaisena julkaisuna tunnettu de Volkskrant.


title: Narvan marssi

text: Narvan marssi, Kaarle XII:n Narvan Marssi tai Kaarle XII:n marssi Narvassa on tunnettu ja perinteinen surumarssi, jota soitetaan etenkin sotilashenkilöiden hautajaisissa.


title: Narvan marssi

text: Narvan marssin sävel on ilmeisesti irlantilaista alkuperää, ja sen on arveltu kulkeutuneen Ruotsiin Britteinsaarilta tulleiden värvättyjen sotilaiden mukana. Marssi on saanut nimensä vuonna 1700 käydystä Narvan taistelusta, jossa sitä perimätiedon mukaan soitettiin. Ensimmäinen tunnettu nuotinnos marssista on vuodelta 1798, jossa sen nimenä on "Marssi, käytetty Kaarle XII:n lähestyessä Narvaa". Taistelupäivänä oli sankka lumipyry, joten on luontevaa, että taistelumarssina käytettiin hidasta marssia, jotta rivit pysyisivät yhtenäisinä rynnäkköön saakka.


title: Narvan marssi

text: Vuonna 1818 uppsalalainen professori Erik Gustaf Geijer kirjoitti marssiin sanat Kaarle XII:n kuoleman satavuotisjuhlan kunniaksi. Marssin sovitti juhlaa varten Johann Christian Haeffner, jota joskus virheellisesti luullaan sen alkuperäiseksi säveltäjäksi. Uppsalalaisten ylioppilaiden laulettua Narvan marssia juhlassa siitä tuli suosittu, ja sitä ryhdyttiin pian soittamaan korkeiden sotilashenkilöiden hautajaisissa. Suomeen marssi tuli 1800-luvun alkupuolella.


title: Narvan marssi

text: Suomessa Narvan marssi on tapana soittaa sotilashautajaisissa. Muun muassa presidentit Carl Gustaf Emil Mannerheim, Urho Kekkonen ja Mauno Koivisto sekä jalkaväenkenraali Adolf Ehrnrooth saatettiin viimeiselle matkalleen Narvan marssilla. Suomen ja Ruotsin lisäksi marssi tunnetaan myös Virossa, ja sitä soitettiin Viron presidentin Lennart Meren hautajaisissa 2006.


title: Narvan marssi

text: Siviilihautajaisissa Narvan marssia soitetaan esimerkiksi silloin, kun vainaja on sotaveteraani tai siviilityötä varsinaisella sotatoimialueella tehnyt. Samoin lottien hautajaisissa se kuuluu asiaan.


title: Narvan marssi

text: Narvan marssi kulkee mollisävellajissa, mutta siinä on myös isänmaallista paatosta ja rohkeutta sisältävä taitekohta. Ilmeisesti marssi ei alun perin ollut surumarssi vaan tavallinen sotilasmarssi. Hautajaismarssiksi se muuttui vasta E. G. Geierin kirjoitettua siihen varsin synkän sanoituksensa Kaarle XII:n kuoleman muistoksi:


title: Narvan marssi

text: Runosta on olemassa ainakin kolme suomennosta. Tässä eräs hieman vanhahtava:


title: Utšalyn piiri

text: Utšalyn piiri (, ) on hallinnollinen piiri Baškortostanin pohjoisosassa Tšeljabinskin alueen vastaisella rajalla. Piirin hallinnollinen keskus on Utšalyn kaupunki, joka sijaitsee 360 kilometriä pääkaupungista Ufasta koilliseen. Piiriin kuuluu 23 kylähallintoaluetta, joissa on yhteensä 86 kylää. Suurimmat kylät ovat Ahunovo ja Uralsk. Piiri on perustettu vuonna 1930.


title: Utšalyn piiri

text: Utšalyn piirin pinta-ala on 4 510 km². Piirin asukasluku on noin 33 500 ja asukastiheys 16 asukasta/km², mutta maaseudulla vain 7 asukasta/km². Suurimmat etniset ryhmät ovat baškiirit, tataarit ja venäläiset.


title: Utšalyn piiri

text: Piirissä toimii 65 yleissivistävää koulua, mukaan luettuna 20 keskiasteen oppilaitosta, 33 kirjastoa ja 5 sairaalaa. Piirin alueella ilmestyy baškiirinkielinen (Яйык) ja venäjänkielinen (Серп и молот, "Sirppi ja vasara") sanomalehti.


title: Lineaari-B-kirjoitus

text: Lineaari-B-kirjoitus on Kreikan mantereella ja Kreetan saarella kukoistaneen mykeneläisen kulttuurin noin 1400-luvulta 1100-luvulle eaa. käyttämä lineaarikirjoitusjärjestelmä. Se oli mitä todennäköisimmin kehitetty minolaisen kulttuurin käyttämästä varhaisemmasta lineaari-A-kirjoituksesta. Kirjoituksesta tunnetaan noin 90 tavumerkkiä, erinäisiä numeromerkkejä sekä lisäksi noin 160 logogrammia, jotka tarkoittavat kokonaista sanaa. Lineaari-B:llä kirjoitettu kieli oli kreikan kielen varhaista muotoa, niin kutsuttua mykeneläistä kreikkaa. Kirjoitus selvitettiin vuonna 1952.


title: Lineaari-B-kirjoitus

text:
Lineaari-B-kirjoitus kehittyi lineaari-A:n pohjalta viimeistään LM II -kaudella noin 1425–1390 eaa., kun mykeneläiset sovittivat minolaisen kirjoitusjärjestelmän omaan kieleensä kreikan kieleen. Sekä varhaisimmat Knossoksesta löydetyt savitaulut että varhaisin Manner-Kreikasta löydetty taulu ovat ajalta 1425–1370 eaa. Kun kirjoitusjärjestelmä sovitettiin kreikkaan, sen perusideaa ei muutettu, vaikka lineaari-A:lla oli kirjoitettu ilmeisesti aivan erilaista niin kutsuttua minolaista kieltä. Lineaari-B vaikuttaa perustuvan erityisesti MM III -kaudella käytettyyn lineaari-A:n muotoon. Toisaalta se on lainannut joitakin merkkejä myös lineaari-A:ta edeltäneistä niin kutsutuista kreetalaisista hieroglyfeistä, millä perusteella kirjoitusjärjestelmällä saattaa olla useampi kuin yksi lähde.
Lineaari-B-kirjoitusta käytettiin mykeneläisen kulttuurin valtapiirin alueella pääasiassa Manner-Kreikan eteläosissa sekä Kreetalla. Kreetalla lineaari-B:tä käytettiin ainakin Knossoksessa ja Kydoniassa, kun saari oli tullut mykeneläisen kulttuurin alaisuuteen. Kirjoitusta käytettiin lineaari-A:n tavoin ainakin kirjanpitoon. Koska kirjoitusmerkkien raapustaminen savitauluihin on epäilemättä ollut hankalaa, oletetaan, että kirjoitusta käytettiin ensisijaisesti muiden kirjoitusmateriaalien yhteydessä, jotka eivät vain ole säilyneet nykyaikaan (esimerkiksi papyrus tai nahka eli pergamentti). Tällöin myös tekstit ovat voineet olla luonteeltaan kirjallisempia. Säilyneet tekstit pitävät sisällään yleensä luetteloita esimerkiksi palatsien varastoissa olleista tavaroista, väestöstä sekä verotuksesta. Luetteloissa luetellaan usein erilaisia tavaroita (maatalous- ja käsityötuotteet yms.) ja kotieläinlajeja (hevoset, lampaat, siat, lehmät yms.) ja näiden lukumääriä tai henkilöiden nimiä. Osa luettelee uskonnollisiin rituaaleihin, kuten uhreihin, tai palatsin seremonioihin käytettyjä aineita, kuten ruokia ja juomia; sadonkorjuuseen (vehnä, ohra, viini, oliiviöljy yms.) liittyviä tietoja; tai esimerkiksi aseita.


title: Lineaari-B-kirjoitus

text: Lineaari-B-kirjoitus oli käytössä noin vuoteen 1200 eaa saakka. Kirjoitustaito katosi mykeneläisen kulttuurin sorruttua, koska se oli ilmeisesti vain pienen palatsikeskusten yhteydessä toimineen harjaantuneen kirjuriluokan hallussa. Kirjanpitoon käytetyt savitaulut kovettuivat mykeneläisten palatsien tuhoutuessa tulipaloissa, minkä seurauksena ne ovat säilyneet nykyaikaan.


title: Lineaari-B-kirjoitus

text: Teksteistä on tunnistettu lukuisia tavallisia kreikan kielen sanoja, joista osa on säilynyt lähes samanlaisina muinaiskreikkaan ja joskus jopa nykykreikkaan asti. Teksteistä on tunnistettavissa myös lukuisia henkilönnimiä sekä paikannimiä, mukaan lukien "ko-no-so" (Knossos) ja "a-mi-ni-so" (Amnisos).


title: Lineaari-B-kirjoitus

text:
Ensimmäiset lineaari-B-tekstit löysi Sir Arthur Evans Knossoksesta vuonna 1900. Myöhemmin on tehty lisää löytöjä muun muassa Pyloksen Nestorin palatsissa, Mykenessä, Tirynsissä, Orkhomenoksessa ja Thebassa. Nykyään tutkijoiden käytettävissä on useita tuhansia lineaari-B:llä kirjoitettuja tekstejä. Suurin osa niistä on savitauluja, jotka sisältävät luetteloita palatsien ja temppeleiden varastoissa olleista tavaroista.
Kirjoituksen tulkinta oli pitkään epäselvä, eikä myöskään ollut varmuutta siitä, mitä kieltä tekstit edustivat. Aluksi monet arvelivat sitä minolaiseksi kieleksi. Joidenkin logogrammien merkitys näytti alusta alkaen suhteellisen selvältä (esimerkiksi ”mies”, ”nainen”, ”hevonen”, ”vaunut”), ja 1950-luvun alussa amerikkalainen Emmett L. Bennett onnistui identifioimaan numeromerkit sekä mittoja ja painoja edustavat merkit. Lisäksi Alice Kober pystyi osoittamaan, että kyse oli taivutetusta kielestä. Varsinaisen läpimurron teki kuitenkin vuonna 1952 brittiläinen arkkitehti Michael Ventris hänen maanmiehensä, muinaiskreikan murteiden asiantuntijan John Chadwickin avustamana.


title: Lineaari-B-kirjoitus

text: Osoittautui, että kieli ei ollutkaan minolaista kieltä vaan muinaiskreikan varhaista muotoa, jota kutsutaan mykeneläiseksi kreikaksi. Koska kirjoitusjärjestelmä ei kuitenkaan oikeastaan soveltunut kovin hyvin kreikan kielen kirjoittamiseen, vaan monet sanat saivat siinä hyvin erikoisen muodon, monet tutkijat aluksi epäilivät Ventrisin ja Chadwickin tulkinnan paikkansapitävyyttä. Heidän tulkintansa tuli yleisesti hyväksytyksi vasta vuonna 1953 sen jälkeen kun Pyloksesta oli löytynyt savitaulu (PY Ta 641), jossa tripodia eli kolmijalkaa esittävä kuvamerkki esiintyi tavumerkkien "ti-ri-po" (yksikkö, "tripos") kanssa, ja toinen samanlainen kuvamerkki tavumerkkien "ti-ri-po-de" (duaali, "tripode") ja numeron kaksi kanssa. Taulu sisälsi myös muiden astioiden kuvia yhdessä niitä vastaavien sanojen kanssa. Koska kaikki sanat olivat Ventrisin tulkinnalla luettavissa kreikkana ja ne oli myös taivutettu oikein arkaaisissa taivutusmuodoissa, oli käytännössä todistettu, että kieli todella oli kreikkaa, eikä kyse ollut pelkästään sattumasta tai yksittäisistä lainasanoista.


title: Lineaari-B-kirjoitus

text: Nykyisin tekstit ovat merkittävä lähde mykeneläisen kulttuurin, hallinnon, talouden ja uskonnon tuntemiselle sekä jossain määrin myös kreikan kielen kehityksen hahmottamisen kannalta. Ne antavat tietoa ajan taloudellisista oloista sekä mykeneläisen uskonnon jumalista ja uhritoimituksista. Tekstit ovat arvokkaita myös siksi, että ne ovat varhaisimpia kreikankielisiä kirjallisia lähteitä ja edeltävät varhaisimpia tunnettuja piirtokirjoituksia (mm. Dipylon-piirtokirjoitus, Pithekussain Nestorin malja) sekä Homeroksen ja Hesiodoksen eeposten tekstejä noin 500 vuodella. Tekstien luonteen vuoksi niillä ei kuitenkaan ole erityistä kirjallista arvoa, eikä niistä ole juurikaan hyötyä historiallisten tapahtumien tuntemisen kannalta.


title: Lineaari-B-kirjoitus

text: Lineaari-B-tekstejä tunnetaan yli 4 600 kappaletta. Niissä esiintyy yhteensä noin 57 000 yksittäistä kirjoitusmerkkiä.


title: Lineaari-B-kirjoitus

text: Merkittävimmät lineaari-B-tekstien löytöpaikat ovat (tiedot vuodelta 2016):


title: Lineaari-B-kirjoitus

text: Lineaari-B-merkkeihin kuuluu noin 90 tavumerkkiä, noin 160 kokonaista sanaa ilmaisevaa logogrammia (ideogrammia) sekä joukko numeromerkkejä. Kirjoitus kulkee vasemmalta oikealle. Kirjoitusmerkit koostuvat erilaisista viivoista ja muista, usein suhteellisen monimutkaisista muodoista. Kaikkien merkkien tulkinta ei ole nykyäänkään varma. Merkkien tarkasta ääntämyksestä voidaan yleensä esittää korkeintaan valistuneita arvauksia.


title: Lineaari-B-kirjoitus

text: Kaikki tavumerkit ilmaisevat avoimia tavuja, toisin sanoen joko yksittäisiä vokaaleita tai konsonantin ja vokaalin muodostamia tavuja (esim. "a e i o u", "ka ke ki ko ku" jne.; vertaa japanin kanat). Tällaisena kirjoitusjärjestelmä ei sovi täysin kreikan kirjoittamiseen, sillä kaikkia konsonanttiklustereita ei voida kuvata, ja sanoihin tulee ”ylimääräisiä” vokaaleita. Sanan lopussa olevat konsonantit jätetään usein pois. Lisäksi kirjoituksesta puuttui joitakin merkkejä, jotka olivat kreikan kannalta periaatteessa tarpeen; kirjoituksessa ei tehty eroa [k]-, [kh]-, ja [g]-äänteiden, [r]- ja [l]-äänteiden, [t]- ja [th]-äänteiden eikä [p]-, [b]- ja [f]- ([ph]-) äänteiden välillä. Näitä ilmaisevat tavumerkit, jotka alkavat k:lla, r:llä, t:llä ja p:llä. Äänteet [kw] ja [gw] ilmaistin q:lla. Kirjoituksella ei myöskään kyetä ilmaisemaan sanojen taivutusta kokonaisuudessaan. Lopputuloksena syntyvät sanat ovat usein monitulkintaisia.


title: Lineaari-B-kirjoitus

text: Logogrammeista suuri osa on kuvamerkkejä, jotka kuvaavat kohdettaan. Ne esittävät esimerkiksi ihmisiä, kotieläimiä (esim. lammas, lehmä, sika), kauppatavaroita (esim. villa, oliiviöljy, kulta), aseita ja muita sotavarusteita (esim. miekka, kypärä, vaunut), käyttöesineitä, kuten erilaisia astioita, sekä mittoja. Logogrammit esiintyvät luetteloissa usein ennen numeromerkkejä. Osa logogrammeista on samoja kuin tavumerkit; esimerkiksi lammasta tarkoittava merkki 105 on myös tavua "qi" ilmaiseva merkki "*21". Osassa logogrammeja käytetään sanan alkutavua vastaavaa tavumerkkiä kokonaisen sanan ilmaisemiseen; näin esimerkiksi tavumerkki "ku" ilmaisee luetteloissa myös sanaa "ku-mi-no" (”kumina”) ja tavumerkki "ma" sanaa "ma-ra-tu-wo" (”fenkoli”). Joissakin tapauksissa yhteys saattaa perustua lineaari-A:han ja sen taustalla olleeseen minolaiseen kieleen; esimerkiksi lammasta ilmaisee tavumerkki "qi", kun taas mykeneläisellä kreikalla ”lammas” olisi "owis". Osa logogrammeista on ligatuureja, jotka yhdistävät kaksi tavumerkkiä; tällainen on esimerkiksi ”juustoa” tarkoittava logogrammi TURO2, jossa tavumerkeistä "tu" ja "ro" ("tyroi", ”juusto(t)”) on muodostettu yksi merkki.


title: Lineaari-B-kirjoitus

text: Numeromerkit ilmaisevat kymmenjärjestelmän lukuja. Ne ovat yhteiset lineaari-A:n ja Kyproksella käytetyn niin kutsutun kyproslaisen kirjoituksen kanssa. Perusmerkit ilmaisevat lukuja 1, 10, 100, 1 000 ja 10 000. Niitä yhdistellään ja toistetaan halutun luvun ilmaisemiseksi.


title: Lineaari-B-kirjoitus

text: Esimerkki merkkien sovittamisesta mykeneläiseen kreikan kieleen:


title: Lineaari-B-kirjoitus

text: Esimerkki lineaari-B-taulun MY Oe 106 (oheisessa kuvassa) tekstistä, joka käyttää tavumerkkejä, logogrammeja ja numeromerkkejä:


title: Lineaari-B-kirjoitus

text: Lineaari-B:n perusmerkit, tavumerkit, järjestetään tyypillisesti alla olevaksi taulukoksi. Taulukossa tavujen alkukonsonantit esitetään vasemmassa laidassa ja vokaalit ylälaidassa. Kunkin merkin ohessa esitetään transkriptio (joka ei välttämättä kuvaa ääntämistä) sekä Bennettin merkistä käyttämä numero. Numeron merkitseminen tähdellä on peräisin Ventrisiltä ja Chadwickilta. Kun merkin transkriptiota ei tunneta, merkkiin viitataan Bennettin numeroilla.


title: Lineaari-B-kirjoitus

text: Erikoismerkkejä on käytetty ilmeisesti sanan kirjoitusasun selventämiseen ja diftongien merkitsemiseen.


title: Lineaari-B-kirjoitus

text: Seuraavia merkkejä ei ole varmuudella tunnistettu; ne ilmaisevat mahdollisesti joitakin toistaiseksi tuntemattomia, taulukosta puuttuvia tavuja:


title: Lineaari-B-kirjoitus

text: Keskeisimmät kuvamerkit on lueteltu alla (luettelosta puuttuu osa muunnelmista ja ligatuureista). Transkriptioissa kuvamerkit ilmaistaan isoilla kirjaimilla kirjoitetulla CIPEM-nimellä, joka perustuu yleensä latinaan.


title: Lineaari-B-kirjoitus

text: Lineaari-B-merkit on sisällytetty osittain Unicode-merkistöstandardiin versiossa 4.0. Tavumerkit muodostavat Unicode-merkit U+10000–U+1007F, kuvamerkit Unicode-merkit U+10080–U+100FF ja numeromerkit Unicode-merkit U+10100–U+1013F.


title: Kärdla

text: Kärdla (, ) on epäitsenäinen kaupunki Hiidenmaalla. Se on saaren keskuspaikka ja samalla sekä Hiidenmaan maakunnan että Hiidenmaan kunnan hallinnollinen keskus. Kärdla sijaitsee saaren koillisosassa, Tarestenlahden rannalla. Sen asukasluku on 3 009 (1.1.2015), pinta-ala 4,50 neliökilometriä ja asukastiheys 687 asukasta neliökilometrillä. Kaupungin ruotsinkielinen nimi merkitsee "suolaaksoa"; kaupunki sijaitsee alavassa laaksossa.


title: Kärdla

text: Kärdlan kaupunki ja Kõrgessaaren kunta yhdistyivät 1.1.2014 Hiiun kunnaksi. Tällöin Kärdlasta tuli Hiiun kunnan osa, epäitsenäinen kaupunki (), jolla ei ollut itsenäistä hallinnollista asemaa.


title: Kärdla

text: Vuonna 2017 Hiidenmaan kunnat (Emmaste, Hiiu, Käina ja Pühalepa) yhdistettiin Hiidenmaan kunnaksi.


title: Kärdla

text: Kaupungin kaakkoisosassa sijaitsee 455 miljoonaa vuotta vanha Kärdlan kraatteri. Ensimmäinen kirjallinen maininta Kärdlan kylästä on vuodelta 1564, jolloin se oli ruotsalaisten asuttamana. Kaupunki kasvoi nopeasti, kun sinne perustettiin kangastehdas vuonna 1830 ja satama vuonna 1849. Satama ja tehdas kuitenkin tuhoutuivat toisessa maailmansodassa. Kaupunki Kärdlasta tuli vuonna 1938.


title: Kärdla

text: Kaupunki on Paraisten ystävyyskaupunki.


title: Kärdla

text:
Kärdlan väkiluku on kehittynyt vaihtelevasti:
Vuonna 2011 Kärdlan kaupungissa oli 3 050 asukasta, joista 2 994 (98,2 %) oli virolaisia, 27 (0,9 %) venäläisiä ja 27 (0,9 %) muita kansallisuuksia.


title: Kärdla

text: Kärdlassa sijaitsee Kärdlan lentoasema, joka palvelee koko saarta. Lentoasemalta on kaksi päivittäistä lentoa Tallinnaan.


title: Pascoal Mocumbi

text: Pascoal Manuel Mocumbi (s. 10. huhtikuuta 1941, Maputo) on mosambikilainen poliitikko ja lääkäri.


title: Pascoal Mocumbi

text: Mocumbi syntyi Maputossa ja opiskeli 1960-luvulla Portugalissa ja Ranskassa. Myöhemmin hän liittyi FRELIMO-puolueeseen. Vuosina 1987–1994 hän toimi maansa ulkoministerinä ja 1994–2004 pääministerinä. Mocumbi on toiminut myös terveysministerinä. Hänen seuraajansa pääministerinä oli Luísa Diogo.


title: Denis Savard

text: Denis Joseph Savard (s. 4. helmikuuta 1961 Pointe Gatineau, Québec) on kanadalainen entinen ammattilaisjääkiekkoilija, pelipaikaltaan keskushyökkääjä, ja jääkiekkovalmentaja.


title: Denis Savard

text: Ennen ammattilaisuraansa Savard pelasi vuosina 1977–1980 kolme kautta "Montreal Juniorsissa" Quebec Major Junior Hockey Leaguessa (QMJHL). Hän teki ensimmäisellä QMJHL-kaudellaan 116 tehopistettä (37 maalia ja 79 syöttöpistettä) 72:ssa ottelussa ollen seuransa toiseksi paras pistemies Kevin Reevesin jälkeen; kauden päätyttyä Savard nimettiin QMJHL:n vuoden tulokkaaksi (jakoi tunnustuksen Normand Rochefortin kanssa). Kahdella viimeisellä juniorikaudellaan hän oli seuransa paras pistemies, kaudella 1978–1979 158 runkosarjapisteellä (46 maalia ja 112 syöttöpistettä) ja 181 tehopisteellä (63 maalia ja 118 syöttöpistettä) 1979–1980; vuonna 1979 hänet nimettiin liigan kolmanteen tähdistökenttään ja vuonna 1980 hänet palkittiin QMJHL:n arvokkaimman pelaajan (MVP) palkinnolla Michel Briere Trophylla ja nimettiin liigan ensimmäiseen tähdistökenttään. Savard sai NHL-varauksen vuonna 1980 Chicago Black Hawksin varattua hänet numerolla kolme varaustilaisuuden ensimmäisellä kierroksella.


title: Denis Savard

text: Savard aloitti NHL-uransa syksyllä 1980 tehden liigadebyyttinsä Chicagon paidassa 9. lokakuuta Buffalo Sabresia vastaan pelatussa ottelussa. Hän nousi seuransa tehokkaimpien hyökkääjien joukkoon jo ensimmäisellä kaudellaan ollen 76 runkosarjaottelussa tekemillään 75 tehopisteellä (28 maalia ja 47 syöttöpistettä) Black Hawksin toiseksi paras pisteidentekijä yhden pisteen enemmän tehneen Tom Lysiakin jälkeen. Toisesta NHL-kaudestaan, kaudesta 1981–1982, alkaen Savard oli seuransa paras pistemies seitsemällä kaudella peräkkäin ylittäen sadan pisteen rajan viidesti. Parhaalla kaudellaan 1987–1988 hän teki 131 runkosarjapistettä (44 maalia ja 87 syöttöpistettä) ja oli koko liigan kolmanneksi paras pistemies Mario Lemieux'n ja Wayne Gretzkyn jälkeen. Black Hawksin/Blackhawksin (seura muutti nimensä kirjoitusmuotoa vuonna 1986) sisäisen maalipörssin kärkinimi Savard oli neljällä kaudella tehden enimmillään 47 runkosarjamaalia, mikä tapahtui kaudella 1985–1986. Savardin ensimmäinen visiitti Chicagossa kesti aina kesään 1990 saakka, jolloin Blackhawks kauppasi hänet Montreal Canadiensiin vaihdossa Chris Cheliosiin ja toisen kierroksen varausoikeuteen.


title: Denis Savard

text: Canadiensissa Savard pelasi kolmen kauden ajan ylittäen viidenkymmenen pisteen rajan joka kaudella ja tehden enimmillään 70 runkosarjapistettä (28 maalia ja 42 syöttöpistettä), mikä tapahtui kaudella 1991–1992. Hän oli ensimmäisellä Canadiens-kaudellaan seuran kolmanneksi paras pistemies Russ Courtnallin ja Stephane Richerin jälkeen ja toisella kaudellaan toiseksi paras pistemies edellään vain Kirk Muller. Kesällä 1993 hän oli voittamassa Canadiensissa Stanley Cupin mestaruutta Montrealin lyötyä Los Angeles Kingsin loppuotteluissa voitoin 4–1. Savard itse oli sivussa ratkaisevista otteluista loukkaannuttuaan loppuottelusarjan ensimmäisessä kohtaamisessa. Heinäkuussa 1993 hän teki vapaana agenttina sopimuksen Tampa Bay Lightningiin, jossa pelasi vajaan kahden kauden ajan. Huhtikuussa 1995, kesken työsulun lyhentämää kautta 1994–1995, Savard kaupattiin takaisin Chicagoon vaihdossa kuudennen kierroksen varausoikeuteen. Hän pelasi Blackhawksissa vielä kauden 1994–95 lopun ja kaksi seuraavaa täyttä kautta ennen lopettamistaan kesällä 1997.


title: Denis Savard

text: Denis Savard pelasi 17-vuotisella NHL-urallaan yhteensä 1196 runkosarjaottelussa tehoin 473 maalia ja 865 syöttöpistettä. Pudotuspeliotteluja hänelle kertyi 169, joissa hän teki yhteensä 175 tehopistettä, 66 maalia ja 109 syöttöpistettä. Chicagon paidassa Savard esiintyi yhteensä 881 runkosarjaottelussa (seitsemänneksi eniten otteluita seuran historiassa) ja teki 1096 pistettä, 377 maalia ja 719 syöttöpistettä. Blackhawksin kautta aikain pistepörssissä Savard on kolmantena (Stan Mikitan ja Bobby Hullin jälkeen), maalipörssissä neljäntenä (Hullin, Mikitan ja Steve Larmerin jälkeen) ja syöttöpörsissä toisena (Mikitan jälkeen). Savardilla on edelleen hallussaan useita Chicagon seuraennätyksiä, muun muassa eniten pisteitä (131) ja syöttöpisteitä (87) yhden kauden aikana tehneenä pelaajana, eniten sadan pisteen kausia pelanneena pelaajana (viisi) ja eniten pisteitä pudotuspeleissä yhden kauden aikana tehneenä pelaajana (29, kaudella 1984–1985). Blackhawks jäädytti Savardin pelinumeron 18 vuonna 1998 ja vuonna 2000 hänet valittiin Hockey Hall of Fameen.


title: Denis Savard

text: Peliuransa jälkeen Denis Savard toimi pitkään, joulukuusta 1997 lähtien, Chicago Blackhawksin apuvalmentajana. Maaliskuusta 2001 saman vuoden toukokuuhun Savard hoiti yhdessä Al MacAdamin kanssa päävastuun Blackhawksin valmennuksesta edellisen päävalmentajan Alpo Suhosen siirryttyä syrjään terveysongelmien vuoksi. Marraskuussa vuonna 2006 Savard valittiin Blackhawksin päävalmentajaksi, kun edellinen valmentaja Trent Yawney sai potkut.


title: Denis Savard

text: Savard ehti valmentaa Chicagoa vajaat kaksi vuotta. Hän sai potkut lokakuussa 2008, kun vain kolme ottelua oli pelattu kautta 2008–2009. Potkujen taustalla ovat olleet Savardin ja Chicagon toimitusjohtaja Dave Tallonin väliset erimielisyydet.


title: Denis Savard

text: Denis Savardin serkku Jean Savard pelasi myös NHL:ssä 43 ottelua (Blackhawks ja Whalers).


title: Folsom-kulttuuri

text: Folsom-kulttuuri oli arkeologisten löytöjen perusteellä määritelty muinainen kulttuuri Pohjois-Amerikassa noin 9000-8000 eaa. Folsom-kulttuurille tyypillinen keihäänkärki oli melko pieni, kaksipuolisesti isketty ja lehtimäinen. Sitä käyttäneet ihmiset olivat metsästäjä-keräilijöitä, joiden saaliseläimiin kuului myös nykyisin sukupuuttoon kuollut suurikokoinen biisonilaji. Löytöjä on tehty eniten Suurten tasankojen alueella.


title: Folsom-kulttuuri

text: Folsomin ihmiset olivat ensimmäisiä jotka käyttivät keihäänheitintä eli "atlatlia"..


title: John Bani

text: John Bennett Bani (s. 1. heinäkuuta 1941, Pentecost) on vanuatulainen poliitikko ja anglikaanipappi. Hän kuuluu Union des Partis Moderés -puolueeseen.


title: John Bani

text: Bani toimi Vanuatun presidenttinä 25. maaliskuuta 1999 – 24. maaliskuuta 2004. Häntä edelsi Edward Natapei ja seurasi Roger Abiut.


title: Ufan piiri

text: Ufan piiri (, ) on kunnallinen itsehallintoalue Baškortostanissa pääkaupungin Ufan ympärillä. Piiriin kuuluu 19 maalaiskuntaa (kyläneuvostoaluetta), joissa on yhteensä 90 asutuskeskusta. Suurimmat kylät ovat Avdon, Dmitrijevka, Mihailovka ja Aleksejevka. Ufan kaupunki ei kuulu piiriin. Piiri on perustettu vuonna 1930.


title: Ufan piiri

text: Ufan piirin pinta-ala on 1 513 km². Piirin asukasluku on noin 61 000 (2010) ja asukastiheys 37,5 asukasta/km². Piirissä toimii 40 yleissivistävää koulua, maatalousammattiopisto ja Mihalovkan ammatillinen keskikoulu nro 83.


title: Amritsar

text: Amritsar (; ) on Punjabin osavaltiossa Intiassa sijaitseva kaupunki, jossa asuu noin 1 miljoona ihmistä (2011). Kaupungin nimi tarkoittaa ’kuolemattomuuden nektarin lammikkoa’.


title: Amritsar

text: Kaupungissa sijaitsee Harmandir Sahib eli Kultainen temppeli, joka on sikhien hengellinen ja kulttuurillinen keskus.


title: Amritsar

text: Amritsarin perusti vuonna 1577 guru Ram Das. Vuonna 1919 kaupungissa tapahtui Amritsarin verilöyly, jossa brittisotilaat surmasivat eri lähteiden mukaan 380–1 200, ehkä jopa 1 800 aseetonta sikhiä. Vuonna 1984 pääministeri Indira Gandhi lähetti joukkonsa Kultaiseen temppeliin, joka oli sikhikapinallisten hallussa. Sikhit raivostuivat pyhien paikkojensa häpäisystä, ja tapahtumat johtivat Gandhin murhaan myöhemmin samana vuonna.


title: Tatyšlyn piiri

text: Tatyšlyn piiri (, ) on paikallinen itsehallintoalue Baškortostanin tasavallan pohjoisosassa Permin aluepiirin vastaisella rajalla. Piirin hallinnollinen keskuskylä Verhnije Tatyšly sijaitsee 209 kilometriä pääkaupungista Ufasta koilliseen. Piiriin kuuluu 13 maalaiskuntaa, joissa on yhteensä 78 asutuskeskusta. Piiri on perustettu vuonna 1935.


title: Tatyšlyn piiri

text: Tatyšlyn piirin pinta-ala on 1 376 km². Piirin asukasluku on noin 26 800 ja asukastiheys 19 asukasta/km². Suurimmat etniset ryhmät vuonna 2002 olivat baškiirit (70%), udmurtit (20%) ja tataarit (5.5%).


title: Tatyšlyn piiri

text: Piirissä toimii 53 yleissivistävää koulua mukaan luettuna 16 keskiasteen oppilaitosta, 26 kirjastoa ja 2 sairaalaa. Piirin alueella ilmestyy kaksi sanomalehteä: tataarinkielinen "Žitaktše" ja venäjänkielinen "Azlan".


title: Aukusti Aho

text: Aukusti Aleksanteri Aho (vuoteen 1886 "Eklund") (20. lokakuuta 1867 – 16. maaliskuuta 1934) oli suomalainen poliitikko. Hän oli kotoisin Turusta. Aho toimi kauppa- ja teollisuusministerinä Cajanderin hallituksessa vuonna 1922 ja Kallion hallituksessa vuosina 1922–1924. Hän oli ns. ammattiministeri ja poliittisesti sitoutumaton. Aho toimi Mikkelin läänin maaherrana 1917–1918.


title: Stien Baas-Kaiser

text: Christina Wilhelmina "Stien" Baas-Kaiser (s. 20. toukokuuta 1938 Delft) on alankomaalainen pikaluistelun maailmanmestari ja olympiavoittaja.


title: Stien Baas-Kaiser

text: Huolimatta siitä, että Stien Baas-Kaiseria (silloin Stien Kaiser) ei valittu Innsbruckin talviolympialaisiin 1964, hänestä tuli pian ensimmäinen alankomaalainen maailmanluokan naispikaluistelija. Sekä 1965 että 1966 hän voitti pronssia yleisluistelun MM-kisoissa. Kahtena seuraavana vuonna hän voitti maailmanmestaruuden, Deventerissä 1967 ja Helsingissä 1968. Grenoblen olympiakisoissa 1968 hän saavutti kaksi pronssimitalia – 1 500 metrillä Suomen Kaija Mustosen ja maannaisen Carry Geijssenin sekä 3 000 metrillä toisen maannaisen Ans Schutin ja taas Kaija Mustosen takana – ja ne olivat jonkinlaisia pettymyksiä. Geijssenista (joka voitti 1 000 metrin matkan) ja Schutista tuli hollantilaisten sankareita Kaiserin sijaan.


title: Stien Baas-Kaiser

text: Vaikka Baas-Kaiser oli seuraavina vuosina edelleen kunnossa, samanikäinen maannainen Atje Keulen-Deelstra oli häntä parempi arvokisoissa. Vuonna 1972 Baas-Kaiser avioitui ja 33-vuotiaana ei ollut enää olympialaisten suosikkeja, varsinkin kun pikaluistelun Euroopan mestaruuskilpailuissa hän oli vasta yhdestoista. Sapporon kisoissa hänen ei alun perin pitänyt luistella, mutta kun Trijnie Rep oli pettymys 500 metrillä (20.) ja 1 000 metrillä (24.), Baas-Kaiserille annettiin mahdollisuus. Baas-Kaiser käytti sen hyväkseen: 1 500 metrillä hän voitti hopeaa Dianne Holumin jälkeen mutta voittaen Atje Keulen-Deelstran, ja 3 000 metrillä kaksi päivää myöhemmin hänestä tuli olympiavoittaja lyöden Holumin ja Keulen-Deelstran. Hän oli 33-vuotiaana vanhin naisolympiakultamitalisti pikaluistelussa. Hän päätti uransa myöhemmin samana vuonna neljänteen peräkkäiseen MM-kisojen hopeaan.


title: Stien Baas-Kaiser

text: Urallaan Baas-Kaiser luisteli kahdeksan maailmanennätystä vuosina 1967–1971, yhden 1 000 metrillä, yhden 1 500 metrillä, neljä 3 000 metrillä ja kaksi pisteissä. Hän oli 3 000 metrillä ensimmäinen viiden minuutin alittaja luisteltuaan vuonna 1967 ajan 4.56,8.


title: Haibullinon piiri

text: Haibullinon piiri (, ) on paikallinen itsehallintoalue Baškortostanin eteläosassa Orenburgin alueen vastaisella rajalla. Piirin hallinnollinen keskuskylä Akjar (Акъяр; ent. Haibullino) sijaitsee 520 kilometriä tasavallan pääkaupungista Ufasta kaakkoon. Piiriin kuuluu 14 maalaiskuntaa, joissa on yhteensä 57 asutuskeskusta. Piiri on perustettu vuonna 1930.


title: Haibullinon piiri

text: Haibullan piirin pinta-ala on 3 912 km². Piirin asukasluku on noin 31 700 ja asukastiheys 8 asukasta/km². Suurimmat etniset ryhmät ovat baškiirit, venäläiset, tataarit ja ukrainalaiset.


title: Haibullinon piiri

text: Piirissä toimii 55 yleissivistävää koulua mukaan luettuna 24 keskiasteen oppilaitosta, musiikkikoulu, ammattioppilaitos, 28 kirjastoa ja 4 sairaalaa. Piirin alueella ilmestyy kaksi sanomalehteä: venäjänkielinen "K novoi žizni" ja baškiirinkielinen "Jany tormoška".


title: Martin Andersen Nexø

text: Martin Andersen Nexø (26. kesäkuuta 1869 Kööpenhamina, Tanska – 1. kesäkuuta 1954 Dresden, Saksan demokraattinen tasavalta) oli tanskalainen kirjailija. Hän oli ensimmäinen tanskalainen, joka kirjoitti työväenluokan elämästä, ja ensimmäinen tanskalainen kommunisti, joka kirjoitti kaunokirjallisuutta. Häntä on sanottu Tanskan Maksim Gorkiksi.


title: Martin Andersen Nexø

text: Andersen syntyi köyhään suurperheeseen Kööpenhaminan laitamilla. Perhe muutti Nexøhön josta hän otti toisen sukunimen itselleen. Hän sairasti nuorena tuberkuloosin mutta parani ja työskenteli ensin sekatyömiehenä, ennen kuin opiskeli kansankorkeakoulussa ja ryhtyi lehtimieheksi. 1890-luvun puolivälissä Andersen matkusteli ja työskenteli Etelä-Euroopassa. Ensimmäinen julkaistu romaani "Pelle Erobreren" perustuu Andersenin lapsuuden kokemuksiin sekä kokemuksiin Italiassa. Bille August ohjasi sen pohjalta palkitun elokuvansa "Pelle Valloittaja" vuonna 1987.


title: Martin Andersen Nexø

text: Talvisodan aikana Andersen-Nexø kannatti Neuvostoliiton puolta.


title: Martin Andersen Nexø

text: Toisen maailmansodan aikana Tanskan poliisi pidätti kommunisteja ja Andersen pakeni Ruotsiin ja myöhemmin Neuvostoliittoon. Toisen maailmansodan jälkeen Andersen muutti Itä-Saksaan, jossa hänestä tuli kunniakansalainen.


title: Martin Andersen Nexø

text: Vuonna 2006 kaksi Andersenin romaaneihin pohjautuvaa elokuvaa, "Pelle Valloittaja" (1987) ja "Ditte ihmislapsi" (1946), otettiin kymmenen muun tanskalaiselokuvan joukossa mukaan Tanskan kulttuurikaanoniin.


title: Hudson’s Bay Company

text: Hudson's Bay Company (HBC) on vanhin kaupallinen yritys Pohjois-Amerikassa ja yksi maailman vanhimmista. Se on perustettu vuonna 1670 ja toimii edelleen samalla nimellä. Vuoden 2017 toukokussa - tappiollisen tulosvuoden jälkeen - yhtiön osakkeiden markkina-arvo oli 1,5 miljardia dollaria.


title: Hudson’s Bay Company

text: Yhtiö on nykyään tunnettu lähinnä omistamistaan ja operoimistaan tavarataloista Kanadassa, Yhdysvalloissa ja Länsi-Euroopassa. Myymälät tarjoavat muotivaatteita, oheistuotteita, kosmetiikkaa ja kodin tuotteita. Yhtiön käytämiä myymäläketjujen nimiä ovat Hudson’s Bay, Lord & Taylor , Saks Fifth Avenue, Saks Fifth Avenue OFF 5TH, Find @ Lord & Taylor, Gilt, Home Outfitters, Galeria Kaufhof, Galeria Inno, ja Sportarena. Huhtikuussa 2017, HTC operoi noin 480 myymälää, minkä ohella yhtymällä on verkkokauppoja.


title: Hudson’s Bay Company

text: Pitkäaikaisesta pääkonttoristaan York Factorystä se on kontrolloinut turkiskauppaa suuresta osasta brittien hallinnoimasta Pohjois-Amerikasta vuosisatojen ajan. Sen kauppaajat solmivat varhaisia suhteita Amerikan alkuperäiskansojen kanssa. Turkiskaupan vähentyessä yhtiön toiminta painottui tarvikkeiden myymiseen läntiseen Kanadaan.


title: Hudson’s Bay Company

text: Yhtiön suuromistajiin ja yhtiön aiempiin governorin asemassa toimineisiin virkailijoihin lukeutuu yhdysvaltalainen miljardööri Anita Zucker.


title: HBC

text: HBC voi tarkoittaa ainakin seuraavia:


title: Lindsay Anderson

text: Lindsay Gordon Anderson (17. huhtikuuta 1923 Bangalore, Intia – 30. elokuuta 1994 Angoulême, Ranska) oli englantilainen elokuva- ja teatteriohjaaja sekä elokuvakriitikko. Hän syntyi brittiläisen upseerin poikana Bangaloressa, Intiassa ja opiskeli Oxfordin yliopistossa.


title: Lindsay Anderson

text: Ennen ohjaajan uraansa Anderson oli elokuvakriitikko perustamassaan "Sequence"-elokuvajulkaisussa. Yhdessä toveriensa kanssa hän uskoi että brittielokuvan on aika ylittää luokkarajat ja kertoa työväenluokan elämästä. Hän sai rahoituksen monilta tahoilta muun muassa Ford-yhtymältä, ja alkoi tehdä lyhyeitä dokumentteja. Anderson sai parhaan lyhyen dokumenttielokuvan Oscarin vuonna 1954 kuurojen lasten opetuksesta kertovalla elokuvallaan "Torstain lapsi".


title: Lindsay Anderson

text: Anderson muistetaan parhaiten 1960-luvun lopulta 1980-luvulle ulottuvasta, David Sherwinin kirjoittamasta kolmen elokuvan kokonaisuudesta, joissa Malcolm McDowell esittää eräänlaista jokamieshahmoa Mick Travisia. Yhteiskunnallisia ongelmia satiirin keinoin käsittelevät elokuvat ovat "Jos..." (1968), "Onnenpoika" (1973) ja "Britannia Hospital – juhlapäivä" (1982). Myös Andersonin varhaistyötä "Miehen hinta" (1963) ja Yhdysvalloissa tuotettua myöhäisteosta "Elokuun valaat" (1987) pidetään arvossa.


title: Lindsay Anderson

text: Elokuvaohjausten lisäksi Anderson toimi tuottajana elokuvassa Onnenpoika.


title: Peggy Fleming

text: Peggy Gale Fleming (s. 27. heinäkuuta 1948 San José, Kalifornia) on yhdysvaltalainen taitoluistelija, maailmanmestari ja olympiavoittaja.


title: Peggy Fleming

text: Fleming voitti olympiakultaa Grenoblen talvikisoissa 1968, neljä vuotta aiemmin hän oli ollut kuudes. Hän voitti myös maailmanmestaruuden kolmasti vuosina 1966–1968.


title: Peggy Fleming

text: Uransa jälkeen Fleming on toiminut muun muassa ABC Sports -kanavan taitoluistelukommentaattorina.


title: York Factory

text: York Factory on entinen asutuskeskus Hudsoninlahden lounaisrannalla Manitoban provinssin koillisosassa Kanadassa. Se sijaitsee Hayesjoen suulla noin sadan kilometrin päässä Churchillistä eteläkaakkoon..


title: York Factory

text: Hudson's Bay Companyn päämaja sijaitsi York Factoryssä vuoteen 1957. Yhtiön rakennukset ovat merkittävä historiallinen nähtävyys. Ne ovat nykyisin Kanadan valtion omaisuutta, ja niitä ylläpitää kansallispuistoja hallinnoiva virasto Parks Canada. Rakennuskompleksiin kuuluu myös Kanadan vanhin ja suurin ikiroudan alueelle rakennettu puinen rakennus. Rakennus on valmistunut 1831. Hudson's Bay Companyn lopetettua toimintansa York Factoryssa vuonna 1957, York Factory First Nation intiaanit pakkosiirrettiin York Landingin kylään eikä paikalla ole enää vakituista asutusta.


title: York Factory

text: York Factory toimi 1600-luvulta 1800-luvun loppupuolelle Hudson's Bay Companyn päämajana, ja sieltä käsin yhtiö hallitsi turkiskauppaa Rupertinmaaksi kutsutulla alueella, joka levittäytyi laajalle alueelle Nelsonjoen valuma-alueen varsille.


title: York Factory

text: Ensimmäinen linnoitus Fort Nelson rakennettiin Nelsonjoen suulle 1682. Linnoituksen rakentaminen aiheutti vastustusta Ranskassa, joka lähetti vuonna 1684 sotilaslaivueen tuhoamaan sen. Yhtiö rakennutti toisen linnoituksen Nelsonjoen varteen 1697 ja nimesi sen Yorkin herttuan mukaan. Samana vuonna ranskalaiset valtasivat linnoituksen historian suurimmassa arktisilla vesillä käydyssä taistelussa ja nimesivät sen ”Fort Bourboniksi”. Ranskalaiset joukot kärsivät suuria tappioita taistelussa. Kolme englantilaista sotalaivaa ja muut joukot piirittivät linnoituksen ja erehdyttivät ranskalaiset luulemaan, että heillä oli paljon suuremmat joukot jäljellä. Lopulta linnoitus palasi Englannin haltuun 1713 Utrechtin rauhansopimuksessa. Vuoden 1713 jälkeen pääkonttori siirrettiin nykyiselle paikalleen Hayesjoen suulle.


title: York Factory

text:
Vuosien 1788–1795 aikana yhtiö rakennutti York Factoryyn kahdeksankulmaisen bastionilinnoituksen kivestä ja tiilistä. Rakennusmateriaalit eivät kestäneet ikiroutaa, joka nousee ja laskee vuodenaikojen mukaan, joten vuonna 1831 linnoitus purettiin. Kolmikerroksinen osa nykyisestä rakennuksesta valmistui samana vuonna ja kaksikerroksinen osuus valmistui kaksi vuotta myöhemmin.
Toimintansa ensimmäisen vuosisadan aikana yhtiö kävi suoraa kauppaa alkuasukkaiden kanssa, eikä juurikaan lähettänyt omia turkiskauppiaitaan erämaahan. Asutuksen sijainnista Nelsonjoen suulla oli suurta hyötyä, sillä se avasi kanoottireitit Saskatchewan- ja Redjoelle.


title: York Factory

text: 1700-luvun lopulla kilpailevan North West Companyn turkiskauppiaat ("Voyageurs") saivat etulyöntiaseman, koska he kävivät kauppaa alkuasukkaiden keskuudessa, kun taas Hudson Bay Company suoritti kauppoja ainoastaan pääkonttorissaan. Tämän vuoksi yhtiö päätti ensin lähettää omia ostajiaan paikallisiin alkuasukaskyliin ja myöhemmin perustaa paikallispisteitä Saskatchewanjoen varteen ja lopulta aina Oregon Countryyn saakka.


title: York Factory

text: York Factory säilyi yhtiön omistuksessa vuoteen 1870, kunnes Rupertinmaan sopimuksessa se liitettiin osaksi Kanadan dominiota. Historiallisesti merkittävä asutuskeskus on nykyään Kanadan valtion omistuksessa ja sitä hallinnoi "Parks Canada", jonka henkilöstöä on alueella kesäkuun alusta syyskuun puoliväliin. Vanhan kahdeksankulmaisen linnoituksen raunioissa on suoritettu vuodesta 1991 lähtien arkeologisia kaivauksia.


title: Maxwell Anderson

text: Maxwell Anderson (15. joulukuuta 1888 Atlantic, Pennsylvania – 28. helmikuuta 1959 Stamford, Connecticut) oli tuottelias yhdysvaltalainen näytelmäkirjailija, joka kirjoitti myös elokuvakäsikirjoituksia, laulujen sanoja ja esseekokoelmia. Hän työskenteli muun muassa Kurt Weillin kanssa.


title: Maxwell Anderson

text: Nuorena Anderson työskenteli lehtimiehenä, ja hän perusti ystävänsä Genevieve Taggardin kanssa runoutta käsittelevän lehden "The Measure" vuonna 1921. Omien näytelmiensä lisäksi hän muokkasi muiden tekstejä elokuviksi (muun muassa "Länsirintamalta ei mitään uutta"). Andersonin tekstien keskeinen teema on ihmisen arvokkuus ja monet hänen työnsä käsittelevät oikeudenmukaisuutta ja vapautta.


title: Maxwell Anderson

text: Andersonin kirjoittamat näytelmät "New Yorkin nukkuessa" ja "High Tor" voittivat New York Drama Critics’ Circlen parhaan näytelmän palkinnot peräkkäisinä vuosina 1936 ja 1937. Yksi osa hänen draamatuotantoaan ovat silosäkein () kirjoitetut historialliset näytelmät kuten "Elizabeth the Queen" (1930), "Mary of Scotland" (1933) ja "Anne of the Thousand Days" (1948, suom. "Päivä tuhannesta").


title: Maxwell Anderson

text: Muita Andersonin suomeksi esitettyjä näytelmiä ovat "Lauantailapsia (Saturday’s Children), Lothringenin Johanna (Joan of Lorraine)" ja Kurt Weillin kanssa tehty musikaali "Riemunpäivä (Knickerbocker Holiday)", josta on peräisin tunnettu laulu ”September Song”.


title: Maxwell Anderson

text: Maxwell Anderson kuoli Stamfordissa, Connecticutissa 28. helmikuuta 1959.


title: Philip Anderson

text: Philip Anderson (s. 13. joulukuuta 1923 Indianapolis, Indiana) on yhdysvaltalainen teoreettinen fyysikko. Hän on tutkinut muun muassa antiferromagnetismia ja korkeiden lämpötilojen suprajohtavuutta. Hän sai Nobelin fysiikanpalkinnon 1977 magneettisten ja epäjärjestäytyneiden aineiden elektronirakenteen teoreettisesta tutkimuksesta yhdessä Nevill Francis Mottin ja John Hasbrouck van Vleckin kanssa.


title: Philip Anderson

text: Anderson syntyi vuonna 1923 Indianapolisin kaupungissa Indianan osavaltiossa. Hän valmistui illinoisilaisesta high schoolista, minkä jälkeen hän suuntasi opiskelemaan Harvardin yliopistoon. Vuosina 1949–1984 eli 35 vuoden ajan hän työskenteli New Jerseyssä sijaitsevassa Bell Labsissa. Työnsä ohessa hän oli Cambridgen yliopiston teoreettisen fysiikan professorina 1967–1975. Jäätyään eläkkeelle Bell Labsista 1984 hän jatkaa professorina Princetonin yliopistossa.


title: Philip Anderson

text: Vuonna 2006 tilastofyysikko José Soler Madridin yliopistosta teki tutkimuksen tieteellisissä julkaisuissa olevista viittauksista verraten artikkelissa olevia viittauksia artikkeliin tehtyihin viitauksiin, ja päätteli Andersonin olevan maailman luovin fyysikko.


title: 1-propanoli

text: 1-propanoli eli n-propanoli kuuluu alkoholien aineryhmään. 1-propanolin rakennekaava voidaan esittää muodossa CHCHCHOH.


title: 1-propanoli

text: 1-propanoli on normaaliolosuhteissa väritön, kirkas, helposti syttyvä ja palava neste. Sen moolimassa on 60,1 g/mol, kiehumispiste 97 °C, sulamispiste −127 °C, tiheys 0,80 g/cm (vesi = 1,0 g/cm), leimahduspiste 15 °C, itsesyttymislämpötila 371 °C ja CAS-numero 71-23-8.


title: 1-propanoli

text: Yhdistettä esiintyy semiokemikaalina eliöiden viestinnässä.


title: 1-propanoli

text: 1-propanoli on propanolin CHOH isomeerinen muoto.


title: 1-propanoli

text: 1-propanoli reagoi voimakkaiden hapettimien, kuten perkloraattien ja nitraattien, kanssa, jolloin voi aiheutua palo- ja räjähdysvaara. Aineen reagoidessa maa-alkalimetallien, voimakkaiden pelkistimien ja nitridien kanssa reaktion tuloksena voi muodostua syttyviä ja/tai myrkyllisiä kaasuja.


title: 1-propanoli

text: 1-propanolia muodostuu käymisen yhteydessä ja voidaan erottaa tislaamalla niin kutsutusta sikunaöljystä. Teollisesti sitä kuitenkin valmistetaan pääasiassa hydroformyloimalla eteeniä ja pelkistämällä näin syntynyt propanaali rodium- tai kobolttikatalyytin avulla 1-propanoliksi. Yhdistettä voidaan tuottaa myös propaania hapettamalla. Elektrolyysiä voidaan myös käyttää kuparikatalyytin avulla 1-propanolin tuotantoon hiilimonoksidista, mutta toistaiseksi matalalla hyötysuhteella. 1-propanolin pääasiallinen käyttökohde on liuottimena käyttö. Yhdisteestä valmistetaan myös glykolieetteri-, propyyliasetaatti- tai propyylipropionaattijohdannaisia.


title: 1-propanoli

text: Ilman korkeita tuotantokustannuksia 1-propanoli soveltuisi ottomoottoreissa käytettäväksi liikennepolttoaineeksi. Sen oktaaniluku (RON) on 118 ja energiasisältö 24 MJ/l – vain 20 % pienempi kuin bensiinillä.


title: Mihail Kasjanov

text: Mihail Mihailovitš Kasjanov (, s. 8. joulukuuta 1957, Solntsevo), oli Venäjän pääministeri tammikuusta 2000 helmikuuhun 2004. Kasjanov on koulutukseltaan insinööri ja ekonomisti. 80-luvulla Kasjanov työskenteli Gosplanissa ja Jeltsinin aikana Venäjän rahaministeriössä. Pääministerikauden jälkeen Kasjanov yritti vuonna 2008 Venäjän presidentiksi, muttei saanut kyllin nimiä taakseen. Kasjanov on arvostellut Putinin hallintoa ja Venäjällä vallitsevaa laittomuutta ja korruptiota. Kasjanov ei ole automaattisesti kansan suosima, koska hänet liitetään Jeltsinin ajan yksityistämisiin. Länsimielisenä tunnettua Kasjanovia on Venäjällä syytetty lännen rahoittamaksi oppositiohahmoksi ja epäilty korruptiosta 90-luvulla. Venäjän hallitusta kannattavat tšetšeenit ovat uhanneet tappaa Kasjanovin.


title: Mihail Kasjanov

text:
Kasjanov opiskeli Moskovan auto- ja liikenneinstituutissa ja työskenteli valtion rakennuskomiteassa ja Neuvostoliiton valtion suunnittelukomiteassa Gosplanissa 1981–1990. Kasjanovilla on vaimo Irina Kasjanova, jonka kanssa hänellä on tytär.
Vuonna 1993 hän siirtyi Boris Fjodorovin kutsusta Venäjän federaation valtiovarainministeriöön sopimaan maan ulkomaisista veloista ja hänestä tuli Jeltsinin lähipiirin, ns. "Jeltsinin perheen" jäsen. Kasjanovista tuli varavaltiovarainministeri 1995 ja valtiovarainministeri toukokuussa 1999. Tammikuussa 2000 hänet nimitettiin ensimmäiseksi varapääministeriksi myös presidentin tehtäviä hoitavan pääministeri Vladimir Putinin alaisuuteen. Kasjanov nimitettiin toukokuussa 2000 duuman äänin 325–55 pääministeriksi. Häntä ei pidetty vahvana politiikantekijänä, vaan lähinnä juoksevien asioiden hoitajana. Kun Mihail Hodorkovski pidätettiin lokakuussa 2003, Kasjanov arvosteli päätöstä ja arveli JUKOSin osakkeiden takavarikon vähentävän luottamusta Venäjän talouteen.


title: Mihail Kasjanov

text: Kasjanov toimi pääministerinä 24. helmikuuta 2004 saakka, jolloin Putin erotti koko hallituksen. Pääministeriksi nousi varapääministeri Viktor Hristenko.


title: Mihail Kasjanov

text: Kasjanovia pidettiin hänen aloittaessaan pääministerinä 2000 riippumattomana oligarkeista, mutta toisaalta hänellä on myös väitetty olevan läheiset suhteet Boris Berezovskiin, joka käytti huomattavaa vaikutusvaltaa Boris Jeltsinin sisäpiiriin. Kasjanov on myös saanut lempinimen "Miša 2%" ("миша 2%") väitetyistä voitelurahavaatimuksistaan. Näistä ei ole kuitenkaan minkäänlaisia todisteita. Kommersantin haastattelussa Kasjanov tunnustaa olevansa useiden oligarkkien hyvä ystävä tai tuttu, mutta kieltää näiden johdattelevan hänen politiikkaansa.


title: Mihail Kasjanov

text: Hänen toimiaan juuri ennen pääministerikauden päättymistä alettiin tutkia heinäkuussa 2005 mahdollisen miljardin dollarin kavallusepäilyn vuoksi ja oikeus tuomitsi hänet alkuvuodesta 2006 menettämään kaksi omistamaansa datšaa takaisin valtiolle.


title: Mihail Kasjanov

text:
Kasjanov ilmoitti lokakuussa 2005 osallistuvansa Venäjän presidentinvaaliin 2008 ja syyttänyt Vladimir Putinia demokratian katoamisesta ja itseensä kohdistuvasta poliittisesta ajojahdista.
Hän kirjoitti esipuheen lontoolaisen think tankin "Foreign Policy Centren" elokuun 2005 julkaisuun "Blueprint for Russia", jossa hän arvosteli kovin sanoin Putinin hallintoa ja väittää demokraattisen valtion piirteiden hävinneen Venäjältä lyhyessä ajassa. Näinä merkkeinä hän pitää vallanjaon häviämistä, valtiosta riippumattoman median häviämistä, kuvernöörien nimitysoikeuden siirtymistä presidentille, korruption lisääntymistä ja valtionyritysten merkityksen kasvua.


title: Mihail Kasjanov

text: RIAn Peter Lavellen mukaan Kasjanov pyrkii luomaan itsestään kuvaa "oranssina" Putinin kriitikkona, jota valtakoneisto jahtaa syytteillä.


title: Mihail Kasjanov

text: Joulukuussa 2005 hän yritti ottaa johdon pienessä Venäjän demokraattisessa puolueessa, mutta epäonnistui. Hän perusti 15. maaliskuuta 2006 liberaalin "kansan demokraattisen unionin" tuomaan yhteen vasemmistolaiset ja demokraattiset voimat saman lipun alle. Oppositio järjesti 11. heinäkuuta 2006 Moskovassa Toinen Venäjä -varjokokouksen ennen Pietarin G8-kokouksen alkua. Paikalla olivat ainakin Kasjanov, Andrei Illarionov ja Garry Kasparov. Liberaalit Jabloko ja Oikeistovoimien liitto jättäytyivät ulkopuolelle, koska ne eivät pitäneet ääri- ja kansallismielisten järjestöjen osallistumisesta. Tuolloin Kasjanov joutui tapahtumaan osallistuneen Euraasian nuorisoliiton aktivistin pahoinpitelemäksi.


title: Mihail Kasjanov

text: Kasjanovin mukaan Kreml oli irtisanonut häneltä valtion henkivartijat ainoana entisenä pääministerinä pois. Kasjanov sai vuosina 2015-2016 ennen parlamenttivaaleja monia tappouhkauksia. Tšetšenian presidentti Ramzan Kadyrov julkaisi tammikuussa 2016 Instagramissa videon, jossa Kasjanov oli kiikarikiväärin tähtäimessä. Kasjanov sai helmikuussa 2016 myös eräässä moskovalaisessa ravintolassa luultavasti tšetšeeniltä kakun päähänsä. Pari päivää myöhemmin aktivistit heittivät Kasjanovia kohti kananmunia osumatta kohteeseensa.


title: Mihail Kasjanov

text:
Venäjän hallituksen valvoma NTV-kanava esitti maaliskuussa 2016 turvallisuuspalvelun salaa kuvaaman paljastusvideon. Siinä Mihail Kasjanovin ja oppositiopoliitikko Natalia Pelevinen näköiset ihmiset harjoittivat keskenään seksiä. Intiimeimmät kohtaukset on jätetty dokumentista pois. Ohjelmasta kertova NTV:n uutinen oli otsikoitu "Kasjanov lörpötteli rakastajattaren kanssa opposition likaisista salaisuuksista”.
Pitkään naimisissa ollut Kasjanov ei kommentoinut heti videota. Pelevine uhkasi nostaa oikeisjutun NTV:tä vastaan. P


title: Gebre-egziabher Gebremariam

text: Gebre-egziabher Gebremariam (s. 10. syyskuuta 1984 Tigray, Etiopia) on etiopialainen kestävyysjuoksija ja maastojuoksun maailmanmestari.


title: Gebre-egziabher Gebremariam

text: Gebremariam voitti vuonna 2002 Dublinin MM-maastojuoksukisoissa juniorien matkalla kultaa. Myöhemmin samana vuonna Kingstonissa Jamaikalla pidetyissä nuorten MM-kisoissa hän voitti kultaa 10 000 metrillä ja juoksi 5 000 metrillä pronssille. Vuonna 2003 hän siirtyi aikuisten sarjoihin ja saavutti Lausannessa järjestetyissä maastojuoksun MM-kisoissa pronssia pitkällä matkalla. Samana kesänä Pariisin MM-kisoissa hän oli 5 000 metrillä kuudes ja samalla matkalla kolmas. Maastojuoksun MM-kisoissa 2004 Brysselissä hän saavutti hopeaa sekä pitkällä että lyhyellä matkalla. Ateenan olympialaisissa hän oli 5 000 metrillä neljäs.


title: Gebre-egziabher Gebremariam

text: Seuraavina vuosina Gebremariam ei ollut arvokisoissa enää aivan terävimmän kärjen tuntumassa, mutta oli mukana saavuttamassa 2006 maastojuoksun MM-kisojen joukkuekilpailuissa pitkältä matkalta pronssia ja lyhyeltä hopeaa. Osakan MM-kisoissa 2007 hän sijoittui 10 000 metrillä kuudenneksi. Ammanin MM-maastojuoksukilpailuissa 2009 hän saavutti uransa ensimmäisen aikuisten arvokisavoiton karkaamalla muilta juoksun viimeisen ylämäen huipulla; toiseksi sijoittunut ugandalainen Moses Kipsiro hävisi hänelle kahdella sekunnilla. Berliinin MM-kilpailuissa 2009 hän sijoittui 10 000 metrillä kymmenenneksi. Vuoden 2010 maastojuoksun MM-kilpailuissa Bydgoszczissa hän sijoittui henkilökohtaisessa kilpailussa kymmenenneksi ja saavutti joukkuekilpailussa pronssia.


title: Gebre-egziabher Gebremariam

text: Gebre-egziabher Gebremariam on 178 senttimetriä pitkä ja painaa 58 kilogrammaa. Hän on naimisissa toisen maailmanluokan juoksijan, Werknesh Kidanen, kanssa.


title: Aleksandr Lebed

text: Aleksandr Ivanovitš Lebed (, 20. huhtikuuta 1950 Novotšerkassk Rostov – 28. huhtikuuta 2002) oli venäläinen kenraali ja poliitikko.


title: Aleksandr Lebed

text: Lebed valmistui Rjazanin laskuvarjojoukkojen koulusta 1973. Vuosina 1981–1982 hän komensi pataljoonaa Afganistanissa, josta sai Neuvostoliiton sankarin arvonimen, opiskeli 1982–1985 Frunzen sotilasakatemiassa ja sai komentoonsa 1988 laskuvarjodivisioonan, joka oli sijoitettu räjähdysherkille alueilla Tbilisissä ja Bakussa. Lebed nimitettiin laskuvarjojoukkojen varakomentajaksi tammikuussa 1991.


title: Aleksandr Lebed

text: Kuuluisuutta hän saavutti elokuussa 1991 vallankaappausyrityksen aikana, kun hän komensi Tulasta Moskovaan parlamenttitaloa varmistamaan lähetettyjä joukkoja. Hän esti hyökkäyksen Jeltsinin päämajaan, mutta väitti myöhemmin, että oli kaappauksen aikana puolueeton ja olisi vallannut valkoisen talon käskystä.


title: Aleksandr Lebed

text: Lebed oli kesäkuusta 1992 Moldovaan sijoitetun Venäjän 14. armeijan komentaja Moldovaan kuuluvassa Transnistriassa. Vuonna 1993 hän kieltäytyi tukemasta Jeltsiniä tai Jeltsinin vastustajia, arvosteli kollegaansa, puolustusministeri Pavel Gratševia armeijan tilasta ja Jeltsiniä Tšetšenian operaatiosta 1994, jonka jälkeen Jeltsin määräsi hänet eläkkeelle asevoimista 1995.


title: Aleksandr Lebed

text: Joulukuussa 1995 Lebed valittiin duumaan ja osallistui 1996 presidentinvaaliin nationalistis-populistisella kampanjalla, mutta jäi kolmanneksi Jeltsinin ja kommunistien Gennadi Zjuganovin jälkeen. Jeltsin otti Lebedin kansallisen turvallisuusneuvoston johtoon turvatakseen uudelleenvalintansa toisella kierroksella. Lebed toimi kuitenkin itsenäisesti ja hyväksyi elokuussa aselevon Tšetšenian separatistien kanssa ja solmi Hasavjurtin rauhansopimuksen Aslan Mashadovin kanssa. Tämä suututti hallituksen sisäpiirin ja Lebed järjestettiin ulos hallituksesta lokakuussa 1996.


title: Aleksandr Lebed

text: Vuonna 1998 Lebed valittiin Krasnojarskin aluepiirin kuvernööriksi. 28. huhtikuuta 2002 Lebed ja seitsemän muuta kuolivat helikopteriturmassa Krasnojarskin ulkopuolella.


title: Tú alfagra land mítt

text: Tú alfagra land mitt (”Sinä kallis maani”) on Färsaarten kansallislaulu. Färsaaret ovat autonominen osa Tanskaa. Laulun on sanoittanut Símun av Skarði (1872-1942) ja säveltänyt Peter Alberg (1885-1940). Laulu on ollut käytössä vuodesta 1948.


title: Kong Kristian

text: Kong Kristian stod ved højen mast i røg og damp ("Kuningas Kristian seisoi korkean maston juurella, savussa ja sumussa") on Tanskan kuningashymni ja näin ollen toinen maan kansallislauluista. Laulun alkuperäinen versio esiintyy Johannes Ewaldin (1743-1781) kirjoittamassa historiallisessa draamassa "Kalastajat" vuodelta 1780. Laulun melodia esiintyy ensi kerran nimettömässä viululle sävellettyjen kappaleiden kokoelmassa, joka ilmestyi vuosina 1762-1777. Säveltäjä Friedrich Kuhlau (1786-1832) antoi laululle sen nykyisin vakiintuneen sävelen oopperassaan "Keijukukkula" (Elverhøj) vuonna 1828.


title: Kong Kristian

text: Kong Kristian esitetään yleensä, mikäli paikalla on Tanskan kuningashuoneen jäseniä. Virallisissa yhteyksissä lauletaan vain laulun ensimmäinen säkeistö. Maan kansallislauluna käytetään yleensä hymniä Der er et Yndigt land.


title: Kong Kristian

text: Henry Wadsworth Longfellow


title: Pursimies

text: Pursimies voi tarkoittaa seuraavia:


title: Hakassit

text: Hakassit (hakassiksi Тадарлар, "Tadarlar", ) ovat turkkilais-tataarilainen kansa Etelä-Siperiassa sijaitsevassa Hakassian tasavallassa Venäjällä. Hakasseja on noin 80 000. Hakassien lähin sukukansa on kirgiisit.


title: Hakassit

text: Hakasseista on aikaisemmin käytetty monia, osin harhaanjohtavia nimityksiä, kuten "Minusinskin tataarit", "Abakanin tataarit" ja "Jenisein turkkilaiset".


title: Hakassit

text: Venäjän vuoden 2002 väestönlaskennan mukaan hakasseja oli yhteensä 75 622. Hakassit muodostavat noin 12 prosenttia Hakassian tasavallan väestöstä, missä heitä asui 65 421. Lisäksi heitä asuu jonkin verran ympäröivillä alueilla, kuten Krasnojarskin aluepiirissä (4 489) ja Tuvan tasavallassa (1 219).


title: Hakassit

text: Hakassit jakaantuva viiteen heimoon (Beltir, Sagai, Katšin, Koibal ja Kyzyl), joiden kielet eroavat toisistaan melkoisesti, mutta tästä huolimatta heille luotiin 1920-luvulla yhteinen kirjakieli hakassi.


title: Hakassit

text: Suurin osa hakasseista harjoitti vielä 1900-luvun alkuun asti omaa šamanismistista uskontoaan, jossa oli vaikutteita buddhalaisuudesta. Ensimmäiset venäläiset lähetyssaarnaajat saapuivat jo 1700-luvulla, mutta vasta 1800-luvulla hakasseja alettiin käännyttää aktiivisemmin ortodoksikristityiksi. Nykyisin suurin osa on ortodokseja, mutta myös šamanistisia piirteitä on säilynyt runsaasti.